Beregu Malaysia berentap sesama sendiri ke suku akhir Kejohanan Badminton Dunia Tokyo

Oleh: SITI NS

MALAYSIA terus rancak menuju kemenangan di Kejohanan Badminton Dunia Tokyo 2022.

Pasangan beregu campuran negara, Goh Soon Huat-Shevon Jemie Lai memulakan rentak dengan menewaskan pasangan England Gregory Mairs-Jenny Moore, 21-13, 21-18 dalam pertarungan selama 33 minit.

Beregu Malaysia yang berada pada ranking yang ke-11 dunia itu akan bertemu beregu nombor sembilan dunia dari Perancis, Thom Gicquel-Delphine Delrue pada hari esok.

Beregu wanita utama negara yang memenangi emas buat Malaysia pada Sukan Komanwel di Birmingham yang baru sahaja berlalu turut mara ke pusingan ketiga apabila menewaskan wakil India, Treesa Jolly-Gayatri Gopichand Pullela, 21-8, 21-17 dengan mudah.

Pasangan Pearly Tan-M Thinaah yang berada pada ranking ke-11 dunia itu akan turun bertemu beregu nombor lima dunia dari Jepun, Chiharu Shida-Nami Matsuyama. Jarak ranking di antara mereka agak jauh tetapi itu tidak akan mematahkan semangat mereka untuk memberikan yang terbaik buat Malaysia.

Jaguh perseorangan lelaki negara, Lee Zii Jia tidak mengecewakan peminatnya apabila menang “straight sets” dalam perlawanannya menentang pemain Portugal, Bernardo Atilano sebentar tadi.

Zii Jia seperti langsung tidak merasa tekanan daripada lawannya itu dan berjaya menamatkan set dalam masa 36 minit sahaja dengan keputusan 21-9, 21-13.

Zii Jia layak peringkat seterusnya yang di mana dia akan bertemu Zhao Jun Peng, pemain China yang berada pada ranking ke-23 dunia.

Beregu lelaki utama negara tidak kurang hebatnya apabila dapat mengekalkan momentum kemenangan buat Malaysia dengan menumpaskan pasangan dari Taiwan. Pemain duo, Aaron Chia-Soh Wooi Yik yang berada di ranking ke-6 negara itu menawan pasangan Taiwan, Lu Ching Yao-Yang Po Han 22-20, 21-18 dalam pertarungan yang berlangsung selama 42 minit.

Pasangan beregu lelaki, Goh Sze Fei- Nur Izzuddin Rumsani juga berjaya mara apabila muncul juara dalam perlawanan menentang pemain Ireland, Joshua Magee-Paul Reynolds 21-13, 21-12, dalam perebutan ke slot seterusnya.

Perlawanan pada hari esok tentunya merupakan hari yang memdebarkan buat mereka kerana bukan sahaja ianya menentukan siapa yang bakal mara tetapi dua pasangan beregu yang sama hebat dari Malaysia ini akan berentap sesama mereka untuk melayakkan diri ke suku akhir. Ini bermakna, hendak atau tidak, salah satu pasukan beregu lelaki Malaysia bakal menamatkan perjalanan mereka dalam perlawanan di Tokyo ini.

Bagaimanapun, pemenang pingat gangsa Kejohanan Dunia, Ong Yew Sin-Teo Ee Yi terpaksa akur apabila kalah tipis dengan beregu Singapura, Terry Hee Yong Kai-Loh Kean Hean, 20-22, 20-22. Kali ini nasib tidak menyebelahi mereka di bumi Tokyo.

Selain dari itu, perjalanan pemain perseorangan wanita, Soniia Cheah juga berakhir apabila dia ditundukkan oleh Juara Olimpik Tokyo 2020, Chen Yu Fei dari China yang menewaskannya 17-21, 15-21.

Semakin hari semakin terasa debarannya untuk mengetahui adakah tahun ini Malaysia mampu bergelar juara di Kejohanan Badminton Dunia 2022. Sama-sama kita tunggu dan terus memberi sokongan dari jauh buat pemain-pemain badminton Malaysia.

Author

Media Variasi

View all posts

View all posts


Bayi datang haid? Pelik tapi benar

KUALA LUMPUR: Bayi datang haid? Kedengaran agak janggal, dan wanita terutama golongan ibu pasti agak panik jika berhadapan dengan fenomena itu tetapi itulah realiti yang berlaku.

Lebih unik lagi, ia sebenarnya adalah perkara normal dan istilah ini dipanggil Neonatal Uterine Bleeding (NUB).

Mungkin kita tidak pernah mendengar berita mengenai fenomena ini kerana tiada siapa pernah menguar-uarkan tentangnya kerana ia jarang berlaku.

Namun seorang wanita berkongsi kisah unik bayi perempuannya, di TikTok menggunakan nama akaun aqilahafandi95, mendedahkan hanya mengetahui perkara itu selepas bergelar ibu kepada seorang bayi perempuan.

Membalas soalan netizen yang meninggalkan komen, “sepanjang jadi mummy, apa yang you baru tahu sepanjang jadi mummy” di hantaran TikToknya, ibu kepada Sophea Eileea Abdullah Eiffwat itu berasa terkejut selepas melihat keadaan berlaku kepada permata hatinya yang dilahirkan pada Oktober 2022.

“Terkejut betul Sophea time newborn period, refer dekat pakar baby girl mostly akan period 1-10 hari paling lama,” tulisnya di hantaran yang hampir mencecah 640,000 tontonan di akaunnya.

Wanita itu memaklumkan, bayinya mengalami ‘haid’ selama 10 hari, malah mendakwa jururawat pada awalnya menegurnya kerana mencuci bahagian sulit bayi terlalu ganas sebelum mengetahui sebenarnya mengalami keadaan unik itu.

Dia juga turut menyarankan kepada ibu yang mengalami bayi berdarah seperti itu untuk segera mendapatkan nasihat doktor kerana tidak semua bayi mengalaminya.

Warganet juga memberikan pelbagai reaksi antaranya terkejut dan tertanya-tanya jika bayi haid awal adalah dikira sebagai akil baligh.

Ada yang anak perempuan sudah masuk yang ketiga namun hanya tahu perkara itu selepas yang ketiga itu mengalaminya ketika usia bayi.

Kebanyakan wanita terutama yang bergelar ibu tidak mengetahuinya sehingga wanita itu berkongsi di TikTok, dan ada yang memaklumkan doktor mengesahkan ia adalah normal dan mengikut hormon ibu.

Dipercayai, haid bayi berbentuk lebih kepada cairan darah lendir atau tompok darah seperti ‘spotting’.

Selepas ini, bolehkan berkongsi ilmu baharu ini kepada wanita tidak kira yang masih bujang atau sudah berkahwin dan mempunyai anak perempuan.

Ini meningkatkan tahap kesedaran tentang penjagaan bayi khususnya perempuan pada masa akan datang.

Author

Tun Puteh Wanti

View all posts

View all posts


‘Amalan dalam video tak ada kena mengena dengan ajaran Tok Kenali’ – Cicit

KOTA BHARU: Cicit kepada Tok Kenali, Muhammad Hafiz Hukmi Wardi menjelaskan rakaman video yang menunjukkan sekumpulan lelaki sedang berzikir beramai-ramai dengan kaedah luar daripada kebiasaan bukan ajaran ulama terkenal itu.

Beliau berkata, perkara tersebut juga tidak mempunyai kaitan dengan Pondok Tok Kenali termasuklah kerajaan negeri Kelantan.

“Saya mendapat maklum daripada orang yang merakam video itu mengatakan dia tidak mengetahui kumpulan itu datang dari mana. Cuma kalau tengok van… katanya van itu plat pendaftaran dari Thailand… jadi wallahualam daripada mana (datang dari tempat mana).

“Kubur Tok Kenali ni, dia sentiasa terbuka untuk siapa-siapa sahaja… 24 jam sentiasa terbuka.

“Tengah malam pun ada yang datang, jadi Muslimin dan Muslimat segala amalan yang dibuat dalam video tadi tidak ada kena mengena langsung dengan ajaran Tok Kenali, dengan pondok Tok Kenali pun tak ada, dengan kerajaan negeri pun tak ada,” katanya menerusi satu hantaran video penjelasan yang dimuat naik menerusi aplikasi TikTok pada Selasa.

Menurut beliau, sebagai wakil keluarga Tok Kenali menasihatkan kepada orang ramai yang mahu mengunjungi kubur ulama terkenal itu supaya menjaga adab dan akhlak ketika berada di kawasan itu.

Ujarnya, adab itu selari dengan apa yang diajar oleh alim ulama dengan caranya bersopan santun dah tidak berlebih-lebihan.

“Sebab ini akan menjadi fitnah kepada masyarakat kita sekarang. Jadi kalau boleh jaga khususnya orang perempuan minta tolong jangan masuk dalam pagar.

“Orang lelaki pun jangan buat perbuatan ataupun amalan-amalan yang khilafiah, amalan-amalan yang di luar pada uruf takut ia menjadi fitnah pada masyarakat,” katanya.

Sebelum itu, tular video memaparkan sekumpulan lelaki sedang berzikir di luar kebiasaan sehingga menimbulkan perdebatan hangat dalam kalangan masyarakat. – Sinar Harian

Author

Media Variasi

View all posts

View all posts


Bubar Parlimen dalam tempoh terdekat tidak wajar – PAS

KUALA TERENGGANU: Pembubaran Parlimen dalam tempoh terdekat adalah tidak wajar dan tidak perlu disegerakan, kata Presiden PAS Tan Sri Abdul Hadi Awang.

Beliau berkata PAS berpandangan sedemikian dengan mengambil kira faktor pemulihan ekonomi dan jangkaan musim tengkujuh yang menyukarkan rakyat serta jentera kerajaan.

“PAS tetap akan meneruskan perbincangan dan rundingan dengan semua pihak (parti politik, NGO (badan bukan kerajaan), ahli akademik, tokoh masyarakat) ke arah menjayakan agenda perpaduan ummah, bagi mencapai titik persamaan dan mengelakkan pertembungan sesama sendiri, sekali gus mengalahkan Pakatan Harapan,” katanya dalam kenyataan hari ini.

Abdul Hadi berkata PAS berpendirian dalam apa jua keadaan, kepentingan negara dan rakyat hendaklah didahulukan, di samping langkah-langkah pemulihan ekonomi yang perlu terus disokong, khususnya melalui Bajet 2023 yang akan dibentangkan pada 7 Oktober ini. – BERNAMA


Lautan Variasi bakal lancar khidmat satelit LEO, usaha rapatkan jurang digital penduduk

PUTRAJAYA: Syarikat Lautan Variasi Sdn Bhd merancang untuk merapatkan lagi jurang digital dalam kalangan penduduk di negara ini dengan menyediakan teknologi satelit Very Small Aperture Terminal (VSAT), iaitu satelit Lower Earth Orbit (LEO).

Dalam langkah untuk melancarkan usaha tersebut, pihak pengurusan Lautan Variasi mengadakan pertemuan dengan Ketua Setiausaha Kementerian Komunikasi dan Digital (KKD), Datuk Mohamad Fauzi Md Isa di pejabatnya pada Rabu.

Pengarah Urusan Lautan Variasi, Datuk Syed Nasir Hussin Syed Peer berkata, pertemuan selama sejam itu antara lain untuk memperkenalkan teknologi dimiliki syarikat tersebut kepada KKD.

Beliau berkata, perjumpaan itu turut membincangkan mengenai kerjasama antara Lautan Variasi dan Telstra Corp dalam penyediaan satelit LEO VSAT untuk dipasarkan di Malaysia.

“Selain itu, kami berbincang mengenai pelaksanaan beberapa inisiatif projek di Sabah yang sedang dan akan dilaksanakan oleh Lautan Variasi.

“Salah satu daripadanya adalah pemasangan satelit VSAT di Taman-Taman Sabah.

“Terdapat sembilan taman di Sabah akan dilengkapi rangkaian internet menggunakan satelit LEO, sekali gus inisiatif ini akan merapatkan jurang antara penduduk bandar dan luar bandar,” katanya.

Perbincangan yang berkisar industri komunikasi dan teknologi dianggap sangat bermanfaat ditambah dengan visi Mohamad Fauzi yang mahukan jurang digital di antara kawasan bandar dan luar bandar diatasi dengan kadar segera.

Syed Nasir berkata, Lautan Variasi turut menjemput Menteri KKD, Fahmi Fadzil dan juga Mohamad Fauzi bagi menghadiri majlis pelancaran satelit LEO bersama Telstra.

Namun, Syed Nasir berkata, hari pelancaran akan ditetapkan setelah mendapat tarikh sesuai daripada KKD bagi menyempurnakan majlis tersebut.

“Lautan Variasi berbesar hati untuk menjadi rakan teknologi kepada KKD, selepas mengambil kira kementerian banyak membuka ruang perniagaan kepada syarikat Industri Kecil dan Sederhana (IKS) menerusi platform digital,” kata beliau.

Lautan Variasi merupakan sebuah syarikat penyedia perkhidmatan telekomunikasi dan Teknologi Komunikasi Maklumat (ICT) berlesen sejak 2016.

Syarikat yang diperbadankan perniagaannya pada  Ogos 2015 itu menyediakan perkhidmatan Telekomunikasi dan Rangkaian Jalur Lebar berlesen sepenuhnya menerusi VSAT, iaitu stesen bumi dua hala yang menghantar dan menerima data daripada satelit.

Author

Fazleen Safina Abd Jamil

View all posts

View all posts


Peperiksaan SPM 2022 bermula 30 Januari, libatkan 403,637 calon

KPM dalam kenyataan hari ini berkata, seramai 403,637 calon akan menduduki peperiksaan bertulis yang diadakan antara 20 Februari hingga 15 Mac.

Ujian Amali Sains (Fizik) akan diadakan pada 30 Januari membabitkan 93,490 calon, Ujian Amali Sains (Biologi) pada 31 Januari membabitkan 74,642 calon, dan pada 2 Februari, seramai 94,672 calon akan menduduki Ujian Amali Sains (Kimia) dan 1,675 pelajar akan menduduki Ujian Amali Sains (Sains Tambahan).

Ujian Bertutur (Bahasa Melayu) akan diadakan pada 7 hingga 9 Februari melibatkan 397,854 calon, manakala Ujian Bertutur (Bahasa Inggeris) pula pada 13 hingga 15 Februari melibatkan 397,057 calon.

Ujian Mendengar (Bahasa Melayu) melibatkan 397,854 calon dan Ujian Mendengar (Bahasa Inggeris) membabitkan 397,057 calon akan diadakan pada 16 Februari.

KPM berkata, seramai 131,318 petugas peperiksaan dilantik bagi memastikan kelancaran pengurusan dan pengendalian peperiksaan tersebut.

“Sebanyak 3,355 pusat peperiksaan disediakan di seluruh negara,” katanya.

Jadual waktu peperiksaan boleh dimuat turun dari laman sesawang Lembaga Peperiksaan di pautan http://lp.moe.gov.my

“Semua calon diingatkan agar merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung,” katanya.

KPM turut mengingatkan calon supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan. – BERNAMA


Majlis Pemulihan Negara dibatalkan, GIACC diteliti – PM Anwar

PUTRAJAYA: Majlis Pemulihan Negara (MPN) akan dibatalkan penubuhannya kerana ia adalah antara satu badan yang berlaku pertindihan, dan merupakan jawatan yang diletakkan bagi memenuhi keperluan ketika itu, kata Perdana Menteri, Datuk Seri Anwar Ibrahim.

Katanya, cadangan untuk membubarkan Pusat Governans, Integriti dan Anti-Rasuah Nasional (GIACC) pula akan diteliti, kerana dilihat berlaku pertindihan tugas.

Beliau berkata, sekiranya bidang itu (GIACC) boleh dikendalikan Suruhanjaya Pencegahan Rasuah Malaysia (SPRM) atau Polis Diraja Malaysia (PDRM) maka badan-badan yang berlaku pertindihan perlu dikurangkan kerana setiap agensi yang bertindih itu menanggung kos yang tinggi.

“Yang penting dalam Pusat Governans (GIACC), prinsipnya itu diterima tapi tidak boleh terlalu banyak,” katanya dalam sidang media selepas mempengerusikan mesyuarat Kabinet, di sini hari ini.

MPN ditubuhkan pada 21 Julai 2021 oleh mesyuarat jemaah menteri melalui memorandum jemaah menteri daripada Kementerian Kewangan bagi membincangkan langkah-langkah yang perlu diambil untuk menjayakan Pelan Pemulihan Negara.

Tan Sri Muhyiddin Yassin dilantik pengerusi MPN pada September 2021 oleh perdana menteri ketika itu, Datuk Seri Ismail Sabri Yaakob memandangkan beliau menjawat jawatan berkenaan sejak MPN diwujudkan ketika pentadbiran kerajaan Perikatan Nasional (PN).

GIACC pula ditubuhkan pada Jun 2018 yang bertujuan untuk menyelaras dan memantau semua aktiviti berkaitan tadbir urus, integriti dan anti-rasuah dalam negara.

Anwar berkata, beliau juga banyak melepaskan tugas selaku Perdana Menteri supaya dipertanggungjawabkan kepada Timbalan Perdana Menteri iaitu Datuk Seri Ahmad Zahid Hamidi dan Datuk Seri Fadillah Yusof. – BERNAMA


Lebih banyak pertemuan KKM, Hartal Doktor Kontrak

PUTRAJAYA: Lebih banyak pertemuan antara Gerakan Hartal Doktor Kontrak (HDK) dan Kementerian Kesihatan (KKM) akan diadakan selepas ini bagi membincangkan isu berkaitan doktor kontrak, kata jurucakap HDK, Dr Muhammad Yassin.

Bercakap kepada pemberita di luar bangunan KKM di sini hari ini, beliau berkata, ia antara perkara dijanjikan Menteri Kesihatan, Dr Zaliha Mustafa ketika sesi pertemuan dan penyerahan memorandum berkaitan tuntutan gerakan tersebut yang berlangsung kira-kira 40 minit hari ini.

“Dr Zaliha janji akan adakan penglibatan berterusan dengan HDK supaya kita boleh jadi orang tengah antara doktor kontrak dan Jawatankuasa Peringkat Tertinggi (HLC) yang ditubuhkan baru-baru ini,” katanya.

Intipati memorandum tersebut antaranya menyebut HDK mahu KKM memasukkan wakilnya sebagai anggota HLC, sebagai middle point antara doktor kontrak kerajaan agar dapat mencari solusi yang akan menggembirakan semua pihak.

“Bagaimanapun, Dr Zaliha berkata penglibatan HDK dalam HLC adalah sedikit susah memandangkan ia ditubuhkan di peringkat Kabinet,” katanya.

Dr Zaliha sebelum ini berkata, Jemaah Menteri pada 31 Mac telah bersetuju menubuhkan HLC bagi menangani isu doktor kontrak dan jawatankuasa itu menggabungkan beberapa kementerian dan agensi termasuk pembabitan Ketua Setiausaha Negara Tan Sri Mohd Zuki Ali.

Timbalan Perdana Menteri, Datuk Seri Dr Ahmad Zahid Hamidi yang merupakan pengerusi HLC dilaporkan berkata kerajaan akan memastikan situasi menang-menang dicapai supaya tiada pihak yang berasa rugi atau tersingkir dalam penyelesaian isu perjawatan doktor kontrak.

HDK turut memohon kerajaan menyegerakan proses penubuhan Suruhanjaya Perkhidmatan Kesihatan dan Suruhanjaya Reformasi Kesihatan sebagai langkah memperkasa kebajikan dan jaminan untuk staf kesihatan kontrak secara amnya. – BERNAMA


200 anggota, pesara PDRM Sabah terima Pingat Jasa Pahlawan Negara

KOTA KINABALU: Seramai 200 anggota dan pesara Polis Diraja Malaysia (PDRM) Kontinjen Sabah hari ini menerima Pingat Jasa Pahlawan Negara (PJPN) sebagai mengenang jasa serta bakti mereka dalam memelihara keamanan negara.

Penyerahan pingat kepada 100 anggota polis lain-lain pangkat dan 100 pesara itu disempurnakan oleh Pesuruhjaya Polis Sabah Datuk Idris Abdullah dalam satu majlis istiadat penganugerahan di sini.

Richard Ampawi Kimbin, 72, ketika ditemui Bernama menzahirkan perasaan teruja dan berterima kasih kerana terpilih sebagai antara penerima pingat meskipun telah lama bersara.

Beliau yang pernah bertugas sebagai polis hutan bagi mencari saki-baki komunis di Sarawak pada tahun 1971 juga terharu dengan pengiktirafan itu yang disifatkannya cukup bermakna.

“Pingat ini mempunyai makna besar kepada saya. Apabila anak cucu melihat pingat ini nanti dan bertanya mengenainya, saya akan menceritakan kepada mereka pengalaman serta peristiswa menarik sepanjang saya bertugas sebagai polis,” katanya yang berasal dari Tuaran.

Richard, yang mempunyai lima anak serta 10 cucu, turut menasihati generasi muda Malaysia khususnya di Sabah untuk terus mempertahan keamanan dan kesejahteraan negara selain tidak takut atau malu menyertai pasukan polis.

Marina Mairon, 69, dari Penampang melahirkan rasa syukur dan gembira kerana jasa dan komitmennya sepanjang berkhidmat sebagai anggota polis lebih 30 tahun dihargai.

“Saya juga tidak menyangka walaupun sudah bersara tetapi saya terpilih menerima pingat ini. Syukur Alhamdulillah,” katanya sambil menitipkan pesanan kepada anggota polis wanita yang masih berkhidmat di seluruh negara agar sentiasa berdedikasi dan berintegriti dalam menjalankan tugas.

Jamaludin V.A Abdullah, 54, dari Papar pula berasa bangga kerana kontinjen polis Sabah menghargai segala pengorbanannya dan menyifatkan pingat itu sangat bermakna apatah lagi beliau pernah bertugas dalam pasukan forensik sewaktu peristiwa pencerobohan di Tanduo, Lahad Datu pada 2013.

Beliau, yang mula berkhidmat sebagai anggota polis seawal usia 19 tahun, turut menasihati generasi muda supaya menghormati profesion itu kerana mereka sentiasa bersiap siaga di barisan hadapan walaupun terpaksa meninggalkan keluarga tersayang bagi menjaga kedaulatan dan mempertahan keamanan negara. – BERNAMA


Kerajaan kaji semula skim gaji penjawat awam

PRIHATIN dengan skim gaji penjawat awam sedia ada ketika ini berada di tahap yang rendah, kerajaan bersetuju untuk mengkaji semula perkara tersebut.

Perdana Menteri, Datuk Seri Anwar Ibrahim berkata, perbincangan awal mengenainya akan dibangkitkan pada Mesyuarat Jemaah Menteri minggu hadapan.

Namun, Menteri Kewangan itu tidak menetapkan jangka masa khusus bagi perbincangan itu mahupun peratusan kenaikan yang dijangka diberikan.

Apatah lagi, katanya, perbincangan mengenai perkara itu masih di peringkat awal.

“Gaji penjawat awam paling akhir dinilai semula pada 2013 dan ia suatu tempoh agak lama. Maka, pandangan sudah dikemukakan kepada saya oleh Zulkapli (Ketua Pengarah Perkhidmatan Awam, Datuk Dr Zulkapli Mohamed) dan Mohd Zuki (Ketua Setiausaha Negara, Tan Sri Mohd Zuki Ali) untuk memulakan pasukan mengkaji dan saya bersetuju (dengan syor berkenaan).

“Kita akan bentangkan kepada Jemaah Menteri supaya diberikan kelulusan dan pasukan ini boleh memulakan kerja dan memberikan cadangan kepada kerajaan untuk meningkatkan (skim gaji penjawat awam).

“Keseluruhannya, upah dan gaji penjawat awam ketika ini masih ditahap rendah dan saya rasa ia wajar diberi pertimbangan walaupun (kerajaan) terikat dengan kekangan kewangan sedia ada. Sedikit perubahan ini saya rasa kita boleh cari jalan supaya dapat kita beri pertimbangan.

“Jangkaan tempoh perbincangan (bagi syor penelitian semula skim gaji penjawat awam) akan diserahkan kepada Zulkapli, manakala unjuran kenaikan pula masih terlalu awal untuk dinyatakan, tetapi ia harus ada,” katanya memetik laporan Berita Harian.

Terdahulu, Anwar berkata, usaha menaikkan gaji kakitangan awam akan diberikan keutamaan sejurus kedudukan ekonomi negara bertambah baik dalam tempoh setahun beliau mengambil alih pentadbiran.

Pada 2013, Perdana Menteri ketika itu, Datuk Seri Najib Razak dilapor bersetuju memberi faedah pemindahan gaji sebanyak satu kenaikan gaji tahunan (KGT) kepada semua penjawat awam.

Pemberian kenaikan antara RM80 hingga RM320 yang membabitkan perbelanjaan bernilai RM1.5 bilion itu diawalkan pada 1 Julai 2013.

Najib antara lain dipetik berkata, semua struktur gaji maksimum dalam jadual Gaji Minimum-Maksimum akan diperuntukkan tambahan kenaikan gaji tahunan sebanyak tiga KGT, berkuat kuasa 1 Januari 2013.

Ia bagi membolehkan seramai 182,434 pegawai yang berada di gaji maksimum mendapat faedah pergerakan gaji tahunan mulai 2013, tertakluk kepada peraturan yang berkuat kuasa.

Selain itu, bagi memastikan penjawat awam sentiasa berprestasi tinggi dan berproduktiviti, kerajaan turut bersetuju Pergerakan Gaji Khas sebanyak tiga peratus diberikan kepada pegawai yang mencapai dan berada di gaji maksimum, tertakluk memenuhi syarat pergerakan gaji tahunan termasuk syarat prestasi ditetapkan, jika tiada pelarasan gaji atau semakan dibuat.

Author

Fazleen Safina Abd Jamil

View all posts

View all posts


Wujud undang-undang ‘dua darjat’ dalam sektor e-hailing

KUALA LUMPUR: Syarikat penyedia perkhidmatan e-hailing seolah-olah mewujudkan undang-undang ‘dua darjat’ dan diskriminasi terhadap pemandu kenderaan persendirian.

Pemandu kenderaan persendirian dikenakan potongan 20 peratus sebagai komisen yang diperolehi syarikat pada setiap servis yang dilakukan mereka.

Manakala pemandu teksi hanya dikenakan potongan 10 peratus kadar komisen.

Ketua Aktivis Gabungan e-hailing, Jose Rizal berkata, perbezaan kadar komisen itu mewujudkan jurang antara dua kelompok pemandu.

“Alasan syarikat e-hailing adalah kenderaan komersial untuk teksi manakala bukan komersial untuk persendirian.

“Walhal jika nak ikut kos yang ditanggung kedua-dua kelompok pemandu ini sama sahaja.

“Mereka keluarkan kos yang sama untuk pemeriksaan PUSPAKOM, kos yang sama untuk insuran, beban yang sama.

“Tetapi kenapa kadar komisen berbeza pula? Soal Jose.

Untuk rekod, pemandu memaklumkan mereka perlu bekerja 15 jam sehari bermula 7 pagi hingga 10 malam, namun pendapatan kasar hanya mencecah RM70 sehari dan jumlah berkenaan belum ditolak potongan komisen, petrol serta makanan.

Misalnya jika pemandu meraih RM100 sehari,  komisen ditolak ialah RM20, petrol RM20, makan dan minum RM25, maka wang yang dibawa pulang ke rumah adalah RM35.

Keadaan lebih sukar apabila pemandu juga perlu menanggung kos bayar bulanan kereta, penyelenggaraan kenderaan, insurans tahunan kenderaan, cukai jalan dan insurans e-hailing.

Author

Tun Puteh Wanti

View all posts

View all posts


TMJ perjelas punca rumput padang SNBJ ‘barai’

KUALA LUMPUR: Piala Pestabola Merdeka 2023 yang mula berlangsung pada Jumaat menyaksikan Harimau Malaya membaham pasukan India dengan keputusan 4-2.

Dalam perlawanan yang diadakan di Stadium Nasional Bukit Jalil (SNBJ) di ibu negara itu, keputusan tersebut sekali gus melayakkan skuad kendalian Kim Pan-gon mara ke perlawanan akhir.

Namun, di sebalik keterujaan rakyat Malaysia meraikan kejayaan itu, ada yang kecewa dengan keadaan rumput padang SNBJ yang didakwa tertanggal atau ‘barai’, sebelum tamat separuh masa pertama perlawanan tersebut.

Gambar memaparkan keadaan padang itu kini tular di media sosial, manakala timbul persoalan sama ada rumput padang yang baru dirasmikan itu masih belum matang atau ditipu oleh kontraktor yang menguruskan projek penanaman rumput tersebut.

Tampil mengulas, Tunku Mahkota Johor (TMJ), Tengku Ismail Sultan Ibrahim berkata, penggunaan padang tersebut memerlukan lebih masa sebelum digunakan.

Beliau berkata, perkara itu penting bagi memastikan akar rumput lebih kuat sama seperti rumput di padang Stadium Sultan Ibrahim (SSI) di Iskandar Puteri, Johor.

“Tetapi national team (skuad kebangsaan) nak pakai secepat mungkin. Itu atas keputusan pihak FAM (Persatuan Bola Sepak Malaysia) dan stadium.

“Kalau saya, saya beri lebih masa. Sekurang-kurangnya lagi dua atau tiga bulan. Kontraktor ni kontraktor yang sama buat padang JDT (Johor Darul Ta’zim),” tulisnya dalam hantaran di laman X.

Padang tu sepatutnya diberikan lebih masa untuk akar dia kuat. Macam padang Stadium Sultan Ibrahim. Tetapi national team nak pakai secepat mungkin. Itu atas keputusan FAM dan pihak stadium. Kalau saya, saya beri lebih masa. Sekurang kurangnya lagi 2 atau 3 bulan. Kontraktor ni… https://t.co/QQJTvpXCLE

— HRH Crown Prince of Johor (@HRHJohorII) October 13, 2023

Khamis lalu, TMJ berkenan menyempurnakan majlis perasmian padang baharu SNBJ.

TMJ berkata, ketika majlis penyerahan padang itu, beliau sempat memberitahu hadirin bahawa penggunaan padang itu memerlukan lebih masa sebelum digunakan, atas faktor akar rumput yang masih belum kuat.

Semalam semasa majlis penyerahan padang saya cakap kepada semua yang padang ni perlu lebih masa kerana akar dia belum kuat. Saya juga sampaikan kepada semua yang berada di situ yang padang tersebut akan terkopak esok semasa perlawanan.

“Saya juga sampaikan kepada semua yang berada di situ yang padang tersebut akan terkopak esok semasa perlawanan,” katanya.

Dalam hantaran berasingan, TMJ berkongsi gambar memaparkan padang SSI yang dijaga rapi dan tiada sebarang masalah meskipun digunakan dalam banyak perlawanan.

“This is the proven product. Dah terbukti. Tetapi kena jaga betul-betul.

“Tiada beza. Rumput sama, kontraktor sama. Beza dia di SNBJ tak ada TMJ di situ. Itu aja.

This is the proven product. Dah terbukti. Tetapi kena jaga betul betul. Tiada beza. Rumput sama, kontraktor sama. Beza dia di SNBJ tak ada TMJ di situ, itu aja. @FAM_Malaysia kalau nak pakai SSI cakap saya siapkan. pic.twitter.com/qWDcgUE4yN

“@FAM_Malaysia kalau nak pakai SSI cakap saya siapkan,” katanya menawarkan SSI untuk kegunaan skuad Harimau Malaya pada perlawanan akan datang.

Pada 18 Mac, Perbadanan Nasional Malaysia (PSM) telah melaksanakan kerja penukaran rumput Zeon Zoysia dan tapak semaian untuk menaik taraf kualiti dan mutu padang di SNBJ, dengan kerjasama TMJ.

Selain itu, tempoh penyelenggaraan rumput dibuat selama setahun, bermula 1 Oktober 2023 hingga 30 September 2024.

Author

Fazleen Safina Abd Jamil

View all posts

View all posts


PINTA kesan tahfiz palsu eksploitasi kanak-kanak untuk dapat derma

KUALA LUMPUR: Gabungan Persatuan Institusi Tahfiz al-Quran (PINTA) Kebangsaan mengesan ada kegiatan sindiket eksploitasi kanak-kanak dan remaja untuk berlakon seperti pelajar tahfiz dari sekolah tahfiz palsu, untuk mendapat sumbangan derma.

Presiden PINTA, Mohd Zahid Mahmood al-Hafiz mendedahkan, perkara itu dikenal pasti selepas pihaknya menjalankan siasatan terhadap mereka yang terlibat dalam modus operandi itu.

“Benar memang ada (berlakon sekolah tahfiz), itu yang tahfiz banyak sampai 1,000 lebih.

“Kadang yang buka tahfiz untuk cari dana dan sumbangan semata, malah dia gunakan pelajar, dia minta derma melalui pelajar yang berlakon seperti pelajar tahfiz. Ya, ada macam itu.

“Bila kita kenal pasti melalui persatuan (PINTA), kita akan beri amaran dan sebagainya. Benda tu benda salah,” katanya ketika diminta mengulas mengenai jumlah pusat tahfiz yang tumbuh ibarat cendawan malah berlakon seperti sekolah tahfiz.

Beliau berkata demikian kepada MEDIA VARIASI pada program Kongsi Rezeki Ramadan Darul Quran Ittifaqiyah, Datuk Keramat, di sini,

Hadir menyampaikan sumbangan, Perdana Menteri Ke-9, Datuk Seri Ismail Sabri Yaakob.

Mohd Zahid yang juga Pengerusi Darul Quran Ittifaqiyah memaklumkan, berdasarkan statistik yang diterimanya, terdapat 2,000 pusat tahfiz berdaftar dan tidak berdaftar di seluruh negara.

Dalam pada itu, Ismail Sabri yang pernah menjadi Menteri Kemajuan Luar Bandar dan Wilayah pula berkata, pemeriksaan pendawaian elektrik secara percuma anjuran GiatMARA akan diteruskan ke pusat tahfiz dan rumah anak yatim seluruh negara.

MEDIA VARIASI pada awal tahun ini, melaporkan, isteri Tunku Mahkota Johor (TMJ), Yang Amat Mulia (YAM) Che Puan Besar Khaleeda Bustamam, menerusi Instastorynya mengulang siar video Tiktok disertakan dengan tulisan dengan tajuk ‘PUSAT JAGAAN BERTOPENGKAN LOGO CAPAL NABI KAUT UNTUNG’.

Che Puan Khaleeda mengulang siar daripada akaun Tiktok seorang individu menggunakan akaun nama firdausashaj, yang tertera imej Pengerusi Sekretariat Gabungan NGO Selangor, Datuk Nazilah Idris.

Author

Tun Puteh Wanti

View all posts

View all posts


Pengerusi MyWatch bebas tuduhan buat hantaran komunikasi palsu berkaitan polis

KUALA LUMPUR: Pengerusi Badan Bertindak Pemantau Jenayah Malaysia (MyWatch), Datuk R. Sri Sanjeevan dilepas dan dibebaskan oleh Mahkamah Sesyen di sini hari ini daripada dua pertuduhan membuat dan memulakan penghantaran komunikasi palsu berkaitan Polis Diraja Malaysia (PDRM) di laman Twitter.

Hakim Datuk M. M Edwin Paramjothy membuat keputusan itu selepas mendapati pihak pendakwaan gagal membuktikan kes prima facie terhadap Sanjeevan, 39, selaku Orang Kena Saman (OKS), di akhir kes pendakwaan.

“Sehubungan itu OKS dilepas dan dibebaskan daripada kedua-dua pertuduhan tanpa dipanggil membela diri dan wang jaminan dikembalikan,” katanya.

Pendakwaan dikendalikan Timbalan Pendakwa Raya Nurilya Ellyna Nor Azmal, manakala Sanjeevan diwakili peguam S. Preakas dan Miguel Sequerah.

Seramai lapan saksi pendakwaan telah memberi keterangan pada perbicaraan kes itu yang bermula Jun 2020.

Pada 5 Jun 2020, Sanjeevan didakwa secara sedar membuat dan memulakan penghantaran komunikasi palsu berkaitan PDRM dengan niat menganiayai orang lain melalui aplikasi Twitter @SanjeevanSS yang dibaca pada 7 April 2020, pada 3.15 petang di Pejabat Komunikasi, Aras 2, Menara 1, Ibu Pejabat Polis Bukit Aman, di sini.

Ahli perniagaan itu juga dituduh melakukan perbuatan sama melalui aplikasi Twitter @My_CrimeWatch yang dibaca pada 17 Mei 2020, 8.15 pagi di Jabatan Siasatan Jenayah Komersial, Ibu Pejabat Polis Bukit Aman, Tingkat 27, Menara KPJ, di sini.

Dia dituduh melakukan kedua-dua kesalahan itu, pada 18 Mac, 4.20 petang dan 16 Mei 2020, pada 9.07 malam mengikut Seksyen 233(1)(a) Akta Komunikasi dan Multimedia 1998, jika disabitkan kesalahan boleh boleh dihukum penjara maksimum setahun atau denda atau kedua-duanya.

Sanjeevan ketika ditemui pemberita bersyukur dengan keputusan hari ini dan berterima kasih kepada pasukan peguam sepanjang mengendalikan kes tersebut. – BERNAMA


Video dakwa Hamas curi ubat, bahan api palsu – Pakar

VIDEO tular memaparkan seorang wanita menyamar sebagai jururawat dan mendakwa Pergerakan Perjuangan Islam Palestin (Hamas) mencuri bahan api dan ubat-ubatan dari Hospital Al-Shifa di Gaza adalah palsu.

Perkara itu disahkan oleh pakar media digital dan maklumat tidak sahih, lapor Agensi Anadolu.

Baru-baru ini, video itu disiarkan di laman X menggunakan akaun Open Source Intel pada Sabtu dan sudah menerima lebih 13 juta tontonan sebelum akhirnya dipadamkan.

Seorang profesor bersekutu di Universiti Hamad bin Khalifa di Qatar, Marc Owen Jones berkata, keterangan wanita itu diteliti dengan jelas secara berperingkat.

“Saya rasa bahagian terbaik dari video yang dirakam dengan jelas ini bukanlah loghat yang meragukan atau bilik yang terang, walaupun Hamas nampaknya didakwa mencuri semua bahan api atau pilihan kecederaan (patah tulang) atau butir perbualan tentera Israel adalah kesan bunyi audio pengeboman,” katanya menerusi hantaran di X.

Video terbabit memaparkan wanita berkenaan memakai pelitup muka.

Sedangkan, Jones berkata, jururawat jarang memakai pelitup muka dalam hospital Al-Shifa.

Apa yang menarik perhatian, tambahnya, wanita itu merakam video ketika dia bersendirian dan tidak memaparkan latar belakang situasi kritikal di Gaza ketika ini.

Author

Fazleen Safina Abd Jamil

View all posts

View all posts


PRU15: BN yakin rampas kembali Parlimen Ranau

CYBERJAYA: Barisan Nasional (BN) menzahirkan keyakinan mampu menawan kembali kerusi Parlimen Ranau pada Pilihan Raya Umum ke-15 dengan meletakkan calon yang tepat.

Ketua Pemuda UMNO Bahagian Ranau, Vennex Jasmin berkata, semua ahli akar umbi yang terdiri daripada Pemuda Bahagian Ranau sudah bekerja keras di kawasan itu untuk beberapa tahun kebelakangan ini.

Tambahnya, berdasarkan maklum balas pengundi, trend sokongan kini beralih ke BN yang banyak menyelesaikan isu rakyat seperti kerosakan jalan, kemudahan infrastruktur dan mendekati pemuda di Ranau dengan memberi penerangan untuk mengwujudkan peluang pekerjaan kepada anak muda sekiranya BN diberi mandat pada PRU15.

“Rakyat khususnya golongan muda memberi maklum balas positif kepada BN dan menilai hasil kerja kami untuk mereka. Akar umbi mahu calon dari pemuda untuk mewakili anak muda di Ranau. Ini kerana gerak kerja telah dilaksanakan oleh jentera pemuda dengan mendekati rakyat Ranau untuk memberi tumpuan menyelesaikan isu setempat.

“Kami serahkan kepada pucuk pimpinan tertinggi BN untuk meletakkan calon di Ranau. Tetapi sekiranya calon itu adalah dari Pemuda, kami yakin kerusi Parlimen Ranau menjadi milik BN pada PRU15 berdasarkan maklum balas pengundi kepada kami,” katanya kepada MEDIA VARIASI.

Jelas Vennex lagi, prestasi penyandang Parlimen Ranau, Datuk Jonathan Yassin tidak memuaskan dengan pelbagai isu masalah rakyat tidak diselesaikan oleh bekas Timbalan Menteri itu.

Pada PRU14 lalu, kerusi Parlimen Ranau dimenangi Jonathan Yasin daripada Pakatan Harapan (PH) dengan 14,880 undian menewaskan Ewon Ebin daripada parti Barisan Nasional (BN) hanya raih 13,804 undi dengan membawa majoriti undi sebanyak 1,076.

Author

Mohamad Fitri Hazim Hazam

View all posts

View all posts


Kompleks hiburan sukan konsep digital RM6j dibina di Ketereh

KOTA BHARU: Sebuah kompleks pelbagai guna berkonsepkan hiburan sukan menggunakan elemen digital bernilai RM6 juta akan dibina di Ketereh.

Menteri Komunikasi dan Multimedia, Tan Sri Annuar Musa berkata kompleks seluas 23 hektar itu dijangka dibangunkan setelah rundingan selesai tahun ini.

“Pada masa ini, proses perundingan untuk pembelian tapak yang bernilai lebih kurang RM10 juta sudah berada pada peringkat akhir Julai ini.

“Setiap permainan dan persembahan kesenian akan ditambah baik serta dipersembahkan dalam elemen digital berkonsepkan pencahayaan serta sistem bunyi yang berteknologi tinggi,” katanya.

Beliau berkata demikian kepada pemberita selepas merasmikan Majlis Penutupan dan Penyampaian Hadiah Pertandingan Akhir Seni Silat Jatuh RTM 2022 di RTM Kelantan, di sini malam tadi.

Annuar yang juga Ahli Parlimen Ketereh berkata setakat ini, kompleks dengan konsep tersebut belum ada di negara ini.

“Setelah siap reka bentuk saya mahu duduk bersama Pengerusi Jawatankuasa Kebudayaan, Pelancongan dan Warisan negeri Kelantan, Datuk Md Anizam Ab Rahman untuk mendapatkan input persatuan berkaitan silat kerana mereka lebih pakar dan kita akan buat rundingan.

“Usaha ini adalah sebagai sumbangan kita untuk memelihara warisan Kelantan. Sebenarnya ia mengambil sedikit masa kerana saya mempunyai dua pilihan tempat bukan sahaja untuk pembinaan gelanggang silat, saya juga berhasrat mewujudkan perusahaan batik, kraf dan sebagainya untuk dijadikan tempat tarikan,” katanya.

Annuar berkata kompleks yang akan dimajukan itu mempunyai beberapa kumpulan dan akan dijalankan secara berperingkat.

“Insya-Allah ini adalah sesuatu yang boleh dibanggakan oleh Kelantan sebab saya pergi ke Sarawak saya lihat ada Sarawak Cultural Village dan saya pergi ke banyak tempat mereka ada pusat mereka dan sebagainya.

“Saya fikir Kelantan ada uniknya tetapi sebahagian kita perlu mengambil inisiatif sendiri melalui konsep-konsep penajaan dan konsep daripada penglibatan badan bukan kerajaan (NGO),” katanya. – BERNAMA


Bapa dikhuatiri lemas selepas cuba selamatkan anak

CHUKAI: Kegembiraan empat sekeluarga mandi-manda di Lubuk Tapeng, Air Putih dekat sini, bertukar tragedi apabila salah seorang daripada mereka dikhuatiri lemas selepas dihanyutkan arus sungai.

Dalam kejadian kira-kira 1.45 tengah hari tadi, mangsa, Mohd Mirwan Mohd Remli, 40, yang bekerja sebagai buruh kilang dipercayai hilang ketika cuba menyelamatkan anak lelakinya, Muhammad Zafran Aidil,12, yang hampir lemas.

Ketua Polis Daerah Kemaman, Supt Hanyan Ramlan berkata, menurut laporan, mangsa bersama isteri serta dua anak lelaki mereka yang tinggal di Kampung Ibok dekat Kijal tiba di lokasi kejadian kira-kira 9.30 pagi tadi.

Bagaimanapun ketika asyik mandi, salah seorang anak lelaki mangsa dibawa arus ke tengah sungai menyebabkan mangsa yang sedang memancing bergegas turun untuk menyelamatkannya.

“Anak mangsa berjaya menyelamatkan diri dengan berpaut pada dahan pokok berhampiran. Namun pengadu yang juga isteri mangsa panik apabila melihat suaminya tenggelam…tidak timbul-timbul,” katanya dalam satu kenyataan hari ini.

Susulan itu, isteri mangsa terus bergegas mendapatkan pertolongan daripada orang kampung dan membuat laporan di balai polis berhampiran.

“Kerja-kerja mencari dan menyelamat mangsa sedang dijalankan bersama pihak bomba dan agensi penyelamat lain,” katanya.-BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


KPM mansuh semua pertandingan, sambutan tidak beri impak, tambah beban guru – Fadhlina

KUALA LUMPUR: Kementerian Pendidikan (KPM) akan memansuhkan sebarang bentuk pertandingan, sambutan atau majlis di semua peringkat, yang tidak memberikan impak besar terhadap pembelajaran murid dan hanya menambahkan beban tugas guru bermula sesi persekolahan 2023/2024.

Menteri Pendidikan, Fadhlina Sidek dalam kenyataan malam tadi berkata, antara contohnya ialah membabitkan pertandingan keceriaan pusat sumber, tandas tercantik, Bilik Operasi Sistem Pengurusan Buku Teks (SPBT) terbaik dan yang seumpamanya.

Fadhlina berkata, keputusan itu merupakan antara tujuh langkah segera yang diambil, dalam teras kelima KPM yang memfokuskan kepada isu kebajikan termasuk tekanan dihadapi para guru, hasil daripada laporan awal diterima.

“Kesemua langkah ini akan diperincikan oleh pengurusan tertinggi KPM dan akan dilaksanakan bermula sesi persekolahan 2023/2024. KPM sentiasa komited memastikan kesejahteraan guru terus terpelihara,” katanya.

Katanya, antara langkah lain yang diputuskan ialah mengurangkan kekerapan semakan elemen pengurusan sekolah Standard Kualiti Pendidikan Malaysia (SKPM), yang melibatkan guru kepada setahun sekali sahaja.

“Langkah lain ialah menetapkan waktu mengunci masuk rekod kehadiran murid yang lebih fleksibel kepada guru, iaitu 12 tengah hari untuk sesi pagi dan 5 petang untuk sesi petang, bagi mengelakkan kesesakan dalam sistem,” katanya.

Selain itu, Fadhlina berkata, pelantikan pengawas peperiksaan awam yang dikendalikan oleh Lembaga Peperiksaan (LP) dan Majlis Peperiksaan Malaysia (MPM), terbuka kepada individu selain guru yang sedang berkhidmat seperti pesara kerajaan, pelajar Institut Pendidikan Guru (IPG) dan Institut Pendidian Tinggi (IPT).

Bagaimanapun, Fadhlina berkata, mereka tetap perlu memenuhi kriteria yang ditetapkan.

KPM juga katanya akan mengehadkan penganjuran sambutan Hari Guru Tahunan kepada peringkat kebangsaan dan sekolah, selain menetapkan ringkasan Rancangan Pelajaran Harian (RPH) di peringkat KPM bagi memastikan kembali memenuhi keperluan Surat Pekeliling Ikhtisas KPM Bil.3/1999, yang merangkumi elemen objektif, pengajaran dan refleksi.

Langkah ketujuh kata Fadhlina pula ialah memperkukuh autonomi guru dalam perancangan dan pelaksanaan pengajaran dan pembelajaran, serta pentaksiran bilik darjah (PBD) dengan menjadikan Dokumen Standard Kurikulum dan Pentaksiran (DSKP) sebagai rujukan. – BERNAMA


Penstrim video popular ‘terbeli’ topi Roblox dengan RM588,000

PENSTRIM video popular, IShowSpeed sekali lagi ‘bikin pusing kepala’ para peminat dan netizen apabila dia secara tidak sengaja membeli topi pada harga tidak masuk akal.

Topi berkenaan dibeli oleh IShowSpeed dalam permainan Roblox itu diberi nama Fedora yang berharga 14 Juta Robux bersamaan AS$125,000 (RM588,000).

IShowSpeed accidentally bought a Fedora in Roblox for around $125,000 (14 million Robux)pic.twitter.com/nrbAiYYurF

— Dexerto (@Dexerto) May 22, 2023

IShowSpeed sangat popular dalam kalangan peminatnya kerana sering melakukan perkara-perkara yang pelik dan tidak masuk akal.

Menurut laporan My Game On, semuanya bermula apabila satu chat dengan pautan ke katalog yang menjual Fedora edisi terhad dalam Roblox iaitu Midnight Blue Sparkle Time.

Hal tersebut telah menarik minat IShowSpeed untuk klik ke pautan tersebut kerana Fedora tersebut hanya wujud sebanyak 100 unit sahaja kerana Fedora ini dihasilkan pada tahun 2013.

Tanpa berfikir panjang, dia terus menekan butang buy pada pautan tersebut. Tersedar dengan kesilapan itu, IShowSpeed menjerit ‘tidak’ dan bertindak menutup muka dan mengetuk mejanya beberapa kali.

Dia turut hairan apabila pembelian yang melibatkan jumlah yang besar seperti ini tidak memerlukan pengesahan pembelian.

Author

Muhammad Nor Fadzly Mahat

View all posts

View all posts


‘Tak desak, tetapi setuju kalau PAS beri jawatan Timbalan MB – Bersatu

KUALA TERENGGANU: Ahli Dewan Undangan Negeri (ADUN) Seberang Takir, Khazan Che Mat bersetuju sekiranya jawatan Timbalan Menteri Besar Terengganu dipilih dalam kalangan wakil rakyat Bersatu.

Ketua Bahagian Bersatu Kuala Nerus itu berkata, tindakan itu jika berlaku boleh membantu dalam mengukuhkan lagi hubungan sedia terjalin antara parti itu dan PAS dalam Perikatan Nasional (PN).

“Jika tanya pandangan saya berhubung jawatan itu (Timbalan Menteri Besar Terengganu), saya bersetuju sekiranya pucuk pimpinan negeri diketuai PAS memilih wakil rakyat dalam kalangan Bersatu.

“Ia mampu mengerat dan mengukuhkan lagi hubungan yang sedia terjalin dalam PN antara PAS dan Bersatu.

“Bagaimanapun kami daripada Bersatu tidak akan sesekali mendesak untuk dilantik memegang jawatan nombor dua itu, terserah kepada pucuk pimpinan negeri,” katanya.

Terdahulu Ketua Penerangan Bersatu, Datuk Razali Idris memaklumkan tiada sebarang rancangan untuk meletakkan calon Bersatu sebagai Timbalan Menteri Besar di Kelantan atau di mana-mana negeri yang kini dikuasai PN.

Sebaliknya Razali yang baharu dipilih sebagai ADUN Kijal mengakui pimpinan Bersatu lebih selesa untuk berada di barisan Exco dalam pentadbiran di tiga negeri diterajui PN iaitu Terengganu, Kelantan dan Kedah.

Pada PRN Sabtu lalu, Bersatu menyumbang lima kerusi dalam keputusan yang menyaksikan PN menyapu bersih semua 32 kerusi Dewan Undangan Negeri (DUN) dipertandingkan di Terengganu.

Lima kerusi itu ialah DUN Telemung, Hulu Besut, Permaisuri, Seberang Takir dan Kijal.

Ditanya mengenai agihan kerusi Exco untuk wakil rakyat Bersatu, Khazan berkata perkara itu juga diserahkan kepada pertimbangan pucuk pimpinan PAS untuk menentukannya. – Berita Harian

Author

Media Variasi

View all posts

View all posts


Malam Amal Tahunan Budimas berjaya kumpul RM400,000

KUALA LUMPUR: Malam Amal Tahunan Yayasan Kebajikan Budimas – A Night of a Thousand Blessing 2023 yang diadakan Khamis lalu, sempena ulang tahun ke-25 Budimas berjaya mengumpul dana lebih RM400,000 yang digunakan untuk membantu kanak-kanak kurang bernasib baik serta masyarakat Orang Asli.

Ketua Pegawai Eksekutif Yayasan Kebajikan Budimas, Anne Rajasaikaran berkata, antara tunjang utama tahun ini adalah berusaha ke arah penambahan dana secara menyeluruh di bawah program teras utama, Budimas Home Charitable Fund, Budimas Food Charity Fund dan Budimas Education Charity Fund, serta dua inisiatif tambahan program tambahan baharu.

“Melalui dana yang disumbangkan sedikit sebanyak berjaya memberikan bantuan yang mencukupi sama ada kepada individu atau sesebuah komuniti.

“Yayasan Kebajikan Budimas telah mencapai kejayaan luar biasa dalam misi menaik taraf kualiti kehidupan 5,000 kanak-kanak yang kurang bernasib baik dari lebih 100 rumah kebajikan,” katanya.

Malah Budimas juga menguruskan Pusat Jagaan Kebajikan Kanak-Kanak Budimas Orion (Budimas Orion Home), yang menawarkan tempat tinggal kepada 150 kanak-kanak yang dilengkapi kemudahan asas di Senawang, Negeri Sembilan.

Selain itu, Budimas berjaya membina 10 perpustakaan awam di kawasan Orang Asli dan pedalaman di Pahang (1), Selangor (6), dan Negeri Sembilan (3) bagi memberi pendedahan pembelajaran kepada anak-anak Orang Asli dan dengan komuniti sekitar.

Di samping itu, program Budimas Food Charity Fund telah menyediakan sarapan pagi kepada lebih 10,000 pelajar sekolah di seluruh semenanjung Malaysia.

Menurut Pengerusi Yayasan Kebajikan Budimas, YM Tunku Dato’ Yaacob Khyra, matlamat Yayasan Kebajikan Budimas bagi tahun 2023 adalah untuk meningkatkan jumlah bantuan program kepada kanak-kanak kurang bernasib baik dan masyarakat Orang Asli.

“Tahun ini, Budimas akan membina dua lagi perpustakaan di penempatan Orang Asli di Melaka dan akan menyediakan tambahan sarapan pagi yang berkhasiat kepada 6,000 kanak-kanak kurang bernasib baik di sekolah-sekolah awam seluruh semenanjung Malaysia,” katanya.

Tambah Tunku Yaacob, objektif Budimas adalah untuk meningkatkan sokongan untuk tambahan 50 rumah kebajikan dan rumah anak yatim serta akan menambah tujuh rumah kebajikan baharu dalam 10 tahun yang akan datang.

Malah, penambahan dua lagi program teras baharu iaitu The Budimas Charitable Foundation’s Performing Art Special Campaign bertujuan menyediakan geran dan bantuan kewangan untuk kanak-kanak kurang bernasib baik berkecimpung dalam seni persembahan, manakala Budimas Children Medical Care Fund Foundation Programme adalah untuk menyediakan bantuan kewangan untuk penyakit jarang atau ‘Rare Disease’ dan masalah jantung.

Malam Amal Tahunan Budimas itu dimeriahkan dengan persembahan yang menarik seperti Silat Flashmob, persembahan tradisional Orang Asli dan Dikir Barat oleh anak-anak dari Yayasan Kebajikan Budimas Orion.

Antara acara kemuncak yang menarik perhatian ialah acara “Silent Auction” yang mempamerkan barangan termasuk lukisan, koleksi berlian dan percutian eksklusif di mana semua hasil kutipan pembelian daripada acara tersebut disalurkan terus ke dana amal utama Budimas.

Author

Media Variasi

View all posts

View all posts


Reformasi UMNO tak boleh ditangguhkan lagi, Zahid mesti undur – KJ

CYBERJAYA: Reformasi UMNO tidak boleh ditangguh lagi, kata calon Barisan Nasional Parlimen Sungai Buloh, Khairy Jamaluddin.

Seperti rakan sejawatnya yang lain iaitu Shahril Hamdan, Datuk Onn Hafiz Ghazi dan Tan Sri Noh Omar, Khairy turut menyuarakan desakan supaya Presiden UMNO, Datuk Seri Ahmad Zahid Hamidi melepaskan jawatannya.

Tegasnya, sudah tiba masa untuk Zahid berundur susulan kejatuhan BN pada Pilihan Raya Umum ke-15 (PRU15) yang menyaksikan parti itu hanya meraih 30 daripada 220 kerusi Parlimen.

“Apabila kalah dalam peperangan, panglima besar mesti ada maruah untuk mengambil tanggungjawab. Lebih-lebih lagi bila strategi perang diatur oleh panglima besar telah sebabkan ramai soldadu di medan tersungkur.

“Presiden mesti undur. Sekarang,” tulisnya menerusi ciapan di Twitter hari ini.

Author

Diyana Rahip

View all posts

View all posts


Muhyiddin akan kemuka SD ahli Parlimen sokong beliau sebagai PM hari ini

SHAH ALAM: Pengerusi Perikatan Nasional (PN), Tan Sri Muhyiddin Yassin akan mengemukakan akuan bersumpah (SD) daripada ahli Parlimen esok, bagi membuktikan bahawa gabungan itu mempunyai jumlah yang mencukupi untuk membentuk Kerajaan Persekutuan.

Muhyiddin berkata, dakwaan Pengerusi Barisan Nasional (BN), Datuk Seri Dr Ahmad Zahid Hamidi bahawa BN tidak pernah berunding dengan Gabungan Parti Sarawak (GPS) untuk memberikan persetujuan penubuhan kerajaan bersama PN, tidak menghalang PN untuk membentuk kerajaan melalui sokongan daripada ahli Parlimen.

“Kalau ada ahli Parlimen yang membuat keputusan untuk menyokong saya, itu hak ahli Parlimen bersandarkan perlembagaan negara. Perlembagaan kata seseorang yang mahu menjadi perdana menteri mestilah mendapat kepercayaan daripada majoriti ahli Parlimen iaitu (sekurang-kurangnya) 112 kerusi,” katanya kepada media selepas mempengerusikan Mesyuarat Majlis Tertinggi Bersatu, di sini malam tadi.

Beliau juga menjelaskan bahawa Akta Anti Lompat Parti tidak menghalang mana-mana parti walaupun bukan daripada PN sendiri untuk menyokong beliau sebagai perdana menteri.

“Mereka tidak keluar daripada parti tetapi mereka secara individu sebagai ahli Parlimen hatta daripada Bebas sekalipun boleh menyatakan sokongan kepada saya. Itu tidak menyalahi Akta Anti Lompat Parti,” katanya.

Terdahulu, Istana Negara dalam kenyataan memaklumkan Yang di-Pertuan Agong menitahkan semua ketua parti politik dan gabungan parti politik yang mendapat jumlah kerusi yang banyak pada Pilihan Raya Umum ke-15 (PRU15), memaklumkan kepada Istana Negara mengenai gabungan parti dan menamakan calon perdana menteri yang dipersetujui untuk membentuk kerajaan baharu sebelum 2 petang, Isnin.

PRU15 semalam menyaksikan Pakatan Harapan (PH) memperoleh 82 kerusi Parlimen, PN (73), BN (30), GPS (22), Gabungan Rakyat Sabah (GRS) (enam), Parti Warisan (tiga) dan masing-masing satu kerusi untuk Parti Kesejahteraan Demokratik Masyarakat (KDM) dan Parti Bangsa Malaysia (PBM) selain dua calon Bebas yang menang.

Majoriti mudah untuk membentuk Kerajaan Persekutuan adalah 112 kerusi. – BERNAMA


DUN Negeri Sembilan dijangka bubar Mei ini – MB

SEREMBAN: Menteri Besar, Datuk Seri Aminuddin Harun berkata, Dewan Undangan Negeri (DUN) Negeri Sembilan dijangka akan dibubarkan pada Mei ini bagi memberi laluan kepada Pilihan Raya Negeri (PRN).

Naib Presiden PKR itu berkata, ia berdasarkan perbincangan secara tidak rasmi bersama Menteri Besar dan Ketua Menteri bagi negeri terlibat berhubung perkara itu sebelum menghadiri perjumpaan Majlis Raja-Raja tempoh hari.

“Pada dasarnya kita setuju bubar pada Mei… itu bermakna PRN dalam Jun atau Julai, kita tak ada masa, tinggal beberapa bulan lagi, jadi kita kena terus bersedia atur langkah bagi memastikan kemenangan kita.

“Lepas pilihan raya pelbagai andaian dan pandangan sama ada kita bersama Barisan Nasional (BN) atau tidak, itu akan diputuskan dalam waktu terdekat. Harap ada keputusan segera untuk aturkan strategi bersama BN, kita juga nak berikan hak dari segi peruntukan dan sebagainya,” katanya kepada pemberita selepas Konvensyen PKR Negeri Sembilan di sini malam tadi.

Enam negeri yang akan terlibat dengan PRN tahun ini ialah Selangor, Pulau Pinang, Negeri Sembilan, Kedah, Kelantan dan Terengganu.

Dalam pada itu Timbalan Presiden PKR, Rafizi Ramli berkata, sebagai Pengarah Pilihan Raya Nasional beliau akan memastikan parti itu dapat mempertahankan kemenangan Negeri Sembilan pada PRN kali ini.

Rafizi berharap kerjasama politik bersama Barisan Nasional (BN) dapat diputuskan lebih awal supaya parti dapat membuat persediaan menghadapi pilihan raya nanti.

“Ia akan menjadi satu daripada medan untuk menguji bentuk kerjasama dengan UMNO yang saya rasa kalau berjaya dirundingkan dengan baik ia akan menjadi model untuk menguatkan kerjasama Kerajaan Perpaduan di peringkat Persekutuan,” katanya.

Ditanya sama ada kesukaran kerjasama antara PH dan BN untuk PRN, Rafizi berkata, kedua-dua pemimpin utama parti di negeri ini iaitu Aminuddin dan Datuk Seri Mohamad Hasan merupakan individu yang senang untuk dibawa berbincang dan taat kepada parti. – BERNAMA


Aksi Tok Gajah hambar walaupun menang

KUANTAN: Persembahan Sri Pahang FC masih hambar walaupun berjaya mencatat kemenangan 1-0, sekali gus mengutip tiga mata penuh semasa bertemu Kelantan United FC di halaman sendiri pada saingan Liga Super semalam.

Ketua Jurulatihnya, Fandi Ahmad berkata, antara punca ‘aksi kurang menjadi’ anak buahnya ialah keletihan sehingga menyebabkan mereka kurang motivasi, selain bersifat terlalu yakin apabila berhadapan pasukan di tangga tercorot.

“Secara keseluruhan saya tidak berpuas hati dengan persembahan malam ini (malam tadi)… apa yang saya puas hati cuma kita berjaya mengutip tiga mata penuh. Itu sahaja.

“Pemain dilihat terlalu mengikut rentak permainan pasukan lawan tetapi nasib baik (ada) perubahan lebih positif pada babak kedua iaitu kita tidak putus asa mencari gol dan akhirnya dapat kemenangan,” katanya pada sidang media selepas perlawanan di Stadium Darul Makmur.

Pada perlawanan itu, kedua-dua pasukan mempamerkan corak perlawanan yang hambar dengan hanya beberapa percubaan dapat dilakukan sebelum pemain pertahanan import Tok Gajah, Stefano Brundo memecahkan kebuntuan gol pada minit ke-93, seminit sebelum masa tambahan berakhir.

Selain itu, Fandi berkata, kepincangan juga dikenal pasti di bahagian tengah Sri Pahang sehingga mengakibatkan mereka banyak kehilangan bola sekali gus mensia-siakan peluang untuk melancarkan serangan berbahaya ke kubu lawan.

Sementara itu pengendali Kelantan United, Nazrulerwan Makmor pula menyifatkan kesilapan pemain yang kurang fokus pada minit-minit akhir perlawanan mengakibatkan pasukannya dihukum dengan kekalahan.

“Kami bertahan dan menyerang dengan baik sepanjang 90 minit, tetapi disebabkan kurang konsentrasi pada waktu tambahan kita dihukum oleh Sri Pahang yang lebih berpengalaman,” katanya.

Walaupun menyifatkan anak buahnya sudah mempamerkan perkembangan positif pada setiap perlawanan, Nazrulezwan akur bahawa pengukur sebenar kejayaan tetap berbalik kepada kemenangan dan kutipan mata yang diperoleh. – BERNAMA


Covid: Dua varian utama di China dikesan di Malaysia – KP Kesihatan

KUALA LUMPUR: Dua varian COVID-19 iaitu BA.5.2 dan BF.7 yang merangkumi kira-kira 80 peratus daripada varian yang menular di China ketika ini telah dikesan di Malaysia.

Ketua Pengarah Kesihatan, Tan Sri Dr Noor Hisham Abdullah berkata, setakat 31 Disember lepas, terdapat sejumlah 4,148 kes di negara ini yang dijangkiti varian BA.5.2 dan tiga kes dijangkiti BF.7.

Bagaimanapun, beliau berkata, belum ada data yang dapat mengaitkan peningkatan bilangan kes kemudaratan atau kematian dengan kedua-dua varian.

“Kedua-dua varian ini tergolong sebagai subketurunan Omicron BA.5 dan belum digolongkan sebagai Ketururan Dalam Pemantauan (LUM) Pertubuhan Kesihatan Sedunia (WHO).

“Bagaimanapun, kedua-dua varian BA.5.2 dan BF.7 dipercayai boleh menyebabkan jangkitan semula atau mempunyai kadar jangkitan yang lebih tinggi disebabkan oleh bilangan kes yang tinggi di China,” menurutnya dalam kenyataan hari ini.

Beliau berkata, situasi itu akan disemak dari semasa ke semasa apabila terdapat sebarang perubahan ketara yang seterusnya memerlukan perubahan dalam strategi kesihatan awam dan ia akan diumumkan dengan segera oleh WHO kepada semua negara anggota serta penduduk dunia secara am.

Varian BF.7, singkatan untuk BA.5.2.1.7, berasal daripada varian Omicron BA.5 dan pertama kali dikesan di dunia pada Julai 2022.

Dr Noor Hisham juga berkata, hasil survelan genomik SARS-CoV-2 di Malaysia sepanjang Disember 2022 menunjukkan varian XBB mendominasi penularan COVID-19 di negara ini.

Varian XBB merangkumi 55.4 peratus daripada bilangan sampel yang berjaya menjalani penjujukan 17 genom diikuti varian BA.2.75 (20.8 peratus) dan BQ.1 (10.8 peratus).

“Ini menunjukkan bahawa varian XBB masih merupakan varian utama yang menular dalam kalangan penduduk Malaysia sejak bulan Oktober 2022.

“Kedua-dua varian XBB dan BA.2.75 adalah sejenis varian LUM WHO,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Messi sahkan final Qatar 2022 penampilan terakhir di Piala Dunia

KAPTEN pasukan Argentina, Lionel Messi mengesahkan final Piala Dunia Qatar merupakan penampilannya yang terakhir.

“Saya berasa sangat gembira mencapai kejayaan ini, menamatkan perjalanan Piala Dunia saya dengan bermain dalam perlawanan terakhir saya di final.

“Menantikan Piala Dunia seterusnya memakan masa banyak tahun dan saya tidak fikir saya dapat melakukannya.

“Untuk menamatkannya seperti ini, ia adalah yang terbaik,” katanya kepada media Argentina, Diario Deportivo Ole.

Messi, 35, menerajui kemenangan 3-0 Argentina ke atas Croatia pada aksi separuh akhir awal pagi tadi.

Kejayaan itu membuka peluang untuk dirinya meraih kap ke-172 hujung minggu ini dalam misi Argentina memburu gelaran Piala Dunia pertama negaranya selepas tahun 1986.

“Kami tinggal selangkah lagi, selepas berjuang hebat, dan kami akan memberikan segalanya untuk cuba merealisasikannya kali ini,” ujarnya.

Untuk rekod, Piala Dunia 2022 merupakan edisi kelima buat Messi beraksi, mengatasi rekod empat edisi, Diego Maradona dan Javier Mascherano.

Dengan gol kelimanya di Qatar, dia juga mengatasi Gabriel Batistuta sebagai penjaring terbanyak Albiceleste di Piala Dunia, meledak 11 gol.

Author

Diyana Rahip

View all posts

View all posts


Tiga sungai di Hulu Selangor dikenal pasti hotspot lemas, kepala air

SHAH ALAM: Tiga lokasi perkelahan di Kuala Kubu Bharu, Hulu Selangor dikenal pasti sebagai kawasan yang kerap melaporkan kejadian kes mati lemas dan terperangkap dalam kepala air sepanjang 2020 hingga 2022.

Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis berkata, kawasan tersebut adalah Sungai Batang Kali, Sungai Chiling dan Sungai Pertak.

“Secara umumnya, kesemua sungai atau jeram berisiko untuk berlaku kepala air atau berlaku insiden lemas namun begitu jika dikategorikan sebagai lokasi hotspot (titik panas), ia adalah (lokasi di mana) kejadian yang berlaku lebih dari sekali,” katanya kepada Bernama.

Beliau berkata berdasarkan statistik, sepanjang tempoh itu sebanyak 15 kes mati lemas dan enam kes terperangkap dalam kepala air dilaporkan di Selangor melibatkan 10 kawasan rekreasi di sungai, air terjun, hutan lipur dan lata.

Daripada jumlah itu, katanya, Sungai Batang Kali mempunyai rekod kes lemas paling tinggi iaitu sebanyak lima kes dan empat kes melibatkan mangsa yang terperangkap dalam kepala air.

Justeru, Norazam menasihatkan orang awam agar berhati-hati dan berwaspada terhadap tanda-tanda kepala air sebelum memulakan aktiviti perkelahan atau sebarang aktiviti rekreasi berdekatan sungai.

“Sekiranya terperangkap di kepala air, hubungi pasukan penyelamat atau tunggu sehingga kepala air reda dan jangan sekali-kali menyeberangi sungai pada waktu itu,” katanya. – BERNAMA


Tiada dana PRN: Nur Jazlan anggap kifarah kepada PN

JOHOR BAHRU: Ahli Majlis Tertinggi UMNO, Datuk Nur Jazlan Mohamed berpandangan isu ketiadaan dana yang dihadapi oleh calon Perikatan Nasional (PN) pada pilihan raya negeri (PRN) kali ini disifatkan satu pembalasan akibat tindakan politik yang didakwa dilakukan oleh Parti Pribumi Bersatu Malaysia (Bersatu) terhadap UMNO sebelum ini.

Jelasnya, perbuatan Presiden Bersatu, Tan Sri Muhyiddin Yassin dan bekas pengerusinya, Tun Dr Mahathir Mohamed pada tahun 2018 yang didakwa menganiaya UMNO dan beberapa pemimpinnya dengan pertuduhan politik menyebabkan akaun parti dibekukan oleh Suruhanjaya Pencegahan Rasuah Malaysia (SPRM) untuk tujuan siasatan 1MDB.

Beliau berkata, sepanjang dua tahun dari 2018 sehingga 2020, UMNO terpaksa menahan keperitan tanpa dana untuk menguruskan parti dan berdepan dengan lapan pilihan raya kecil (PRK).

“Bagi saya semua itu (ketiadaan dana PRN) adalah satu kifarah atau hukum karma kepada Muhyiddin dan Bersatu yang sebelum ini menganiaya UMNO.

“’Tindakan Muhyiddin dan Mahathir nak hancurkan UMNO dengan pelbagai dakwaan dan siasatan terpilih akhirnya berbalik kepada mereka.

“Akaun UMNO juga pernah dibekukan sebab siasatan SPRM ke atas Presiden UMNO dalam kes 1MDB. Tapi akhirnya memang tiada kaitan UMNO dalam kes berkenaan,” katanya dalam satu kenyataan, hari ini.

Nur Jazlan mengulas mengenai kenyataan Setiausaha Pas Selangor, Roslan Shahir Mohd Shahir yang mengakui PN mengalami kekangan kewangan untuk berkempen pada PRN ini kerana akaun Bersatu masih dibekukan oleh SPRM.

SPRM dalam satu kenyataan media pada April lalu memaklumkan bahawa dua akaun parti Bersatu yang sebelum ini dibekukan disita oleh suruhanjaya itu. – SINAR HARIAN

Authors

Media Variasi

View all posts

Diyana Rahip

View all posts

View all posts

View all posts


Cheng Hoe beri masa Ayron, Yohandry tampil aksi terbaik

PETALING JAYA: Ketua jurulatih Selangor FC, Tan Cheng Hoe masih memberi peluang kepada dua penyerangnya Ayron Del Valle Rodriguez dan Yohandry Jose Orocoze, untuk menampilkan aksi terbaik mereka dalam saingan Liga Super musim ini.

Bekas pengendali skuad Harimau Malaya itu mengakui bukan mudah untuk kedua-dua pemain import itu menyesuaikan dan mendapatkan rentak permainan terbaik, bersama skuad Gergasi Merah tersebut.

Jurulatih berusia 54 tahun itu, bagaimanapun optimis dengan kebolehan dan kemampuan yang dimiliki Ayron dan Yohandry, masing-masing dari Colombia dan Venezuela itu.

“Mereka masih lagi cari rentak dan peluang untuk jaringkan gol, tetapi semestinya barisan jurulatih tahu kualiti mereka, apa yang mereka mampu beri sumbangan untuk pasukan.

“Kita ada lima perlawanan sebelum berhenti rehat untuk Sukan SEA, saya rasa rehat ini terbaik untuk kedua-dua pemain pulihkan dan dapatkan rentak dan keyakinan dalam diri mereka,” katanya kepada pemberita selepas aksi Liga Super antara Selangor dan Johor Darul Ta’zim (JDT) di Stadium Majlis Bandaraya Petaling Jaya (MBPJ) malam tadi.

Pada perlawanan itu, Selangor mengalami kekalahan pertama Liga Super di bawah kendalian Cheng Hoe, selepas tumpas kepada pendahulu Liga Super, Johor Darul Ta’zim (JDT) 4-0.

Sejak Cheng Hoe membimbing Selangor pada September lepas, anak buahnya menang tiga perlawanan, seri sekali dalam baki empat perlawanan musim 2022, sebelum mengekalkan rekod tanpa kalah dengan tiga kemenangan dan satu seri dalam empat perlawanan pertama musim ini.

Mengulas mengenai aksi malam tadi, Cheng Hoe mengakui barisan jentera serangan skuad Harimau Selatan itu berada dalam kelas tersendiri, menyebabkan skuadnya mudah dibolosi pada separuh masa kedua.

“Pemain (Selangor) perlu belajar sesuatu apabila hilang bola… reaksi perlu segera kerana pihak lawan ada kualiti tersendiri,” katanya. – BERNAMA


Perjuangan Tze Yong berakhir di Kejohanan Badminton Dunia

KUALA LUMPUR: Perjuangan pemain perseorangan lelaki negara Ng Tze Yong, berakhir seawal pusingan kedua di Kejohanan Badminton Dunia di Tokyo, Jepun hari ini.

Tze Yong, pemain ranking ke-42 itu yang membuat penampilan pertama, terpaksa akur kepada Sitthikom Thammasin dari Thailand 9-21, 21-10, 19-21 dalam pertarungan yang berlangsung selama 1 jam dan 10 minit di Tokyo Metropolitan Gymnasium.

Tze Yong, pemenang perak pada Sukan Komanwel 2022 Birmingham, yang bangkit menyamakan kedudukan selepas ketinggalan pada set pertama, mempamerkan semangat juang, namun tidak dapat menyaingi kehebatan pemain di ranking ke-33 dunia itu pada set penentuan.

Sementara itu, pemain perseorangan utama wanita negara, S. Kisona masih belum sampai ke tahap sebenarnya, apabila tewas kepada pemain di ranking ke-80 dunia, Vu Thị Trang dari Vietnam 10-21, 17-21 pada aksi pusingan pertama.

Seorang lagi pemain perseorangan wanita negara, Soniia Cheah membuka kempen dengan langkah kanan, apabila menumbangkan pemain Indonesia yang menduduki ranking ke-44 dunia, Putri Kusuma Wardani 21-19, 21-18.

Beliau yang kini berada pada ranking ke-40 dunia, berdepan cabaran sengit menentang pemain pilihan keempat kejohanan dan juara Olimpik Tokyo 2020 Chen Yu Fei.

Gandingan beregu wanita negara, Anna Ching Yik Cheong-Teoh Mei Xing menepati ramalan apabila menang mudah ke atas gandingan Jerman Stine Kuespert-Emma Moszczynski 21-13, 21-15 dalam pertarungan yang berlangsung selama 39 minit.

Anna-Mei Xing akan berentap dengan pasangan pilihan kesembilan kejohanan dari Korea Selatan Jeong Na Eun-Kim Hye Jeong pada pusingan kedua esok. – BERNAMA


Pihak berkuasa agama digesa siasat Siti Afifah

KUALA LUMPUR: Netizen meminta pihak berkuasa berkaitan menyiasat penceramah bergelar ustazah Siti Afifah yang mengeluarkan kenyataan mengelirukan masyarakat negara ini.

Berdasarkan tinjauan di media sosial, rata-rata meminta Jabatan Agama Islam Kemajuan Malaysia (JAKIM) dan majlis agama islam negeri berkaitan, menyiasat individu itu sebelum terus mengeluarkan kenyataan tidak mengelirukan.

Nuraishah menyatakan Jabatan Agama kena siasat mereka (golongan pendakwah) semakin mengelirukan (kenyataan) orang awam @myjakim @Majlis Agama Islam Selangor

Ana menyatakan bahawa kenyataan ustazah Siti Afifah itu sangat mengelirukan orang awam.

Penceramah motivasi, Amin Idris turut mendedahkan bahawa ustazah tersebut tidak mempunyai latar belakang pengajian agama seperti agamawan yang lain.

“Saya dapat info rupanya ustazah ini tidak ada background pengajian agama yang formal. Nak claim dia sebagai agamawan, ilmuan itu agak sukar.

“Kita kena hati-hati daripada mengambil ilmu daripada mereka. Apatah lagi, saya dapati banyak juga kenyataan di media sosial yang sangat misleading.

“Terbaru, mereka mendakwa semua suami yang hantar isteri bersalin diuruskan oleh doktor lelaki dianggap dayus. Kena faham! Dayus ini dosa besar,” katanya.

Beliau bagaimanapun menjelaskan doktor wanita yang terlibat dalam bidang Obstetrik & Ginekologi (O&G) tidak ramai memandangkan ia memerlukan kudrat yang kuat.

Jadi, tanggungjawab itu perlu ditampung bersama doktor lelaki.

“Apatah lagi, doktor O&G tak ramai. Bila ustazah itu kata doktor dah ramai, itu betul iaitu doktor secara umum. Doktor perempuan O&G tak ramai, yang ramai itu lelaki.

Terdahulu, video ustazah Siti Afifah mengatakan bahawa suami itu dayus kerana membiarkan isteri bersalin disambut doktor lelaki telah menjadi perdebatan sehingga ramai pendakwah tampil menangkis dakwaan tersebut.

Selepas tular isu tersebut, video lamanya yang menghina golongan artis juga mendapat kecaman umum serta tindakannya yang menyelar semula penjelasan Ustaz Azhar Idrus telah mengundang rasa kurang senang warganet

Ramai pendakwah meminta agar wanita itu tidak terus mengeluarkan kenyataan mengelirukan kerana boleh jadi mengundang salah faham kepada masyarakat.

Author

Tun Puteh Wanti

View all posts

View all posts


Rundingan semakin lancar, Casemiro hampiri Manchester United

Oleh: WAHYUDIN AL-BALINGI

TANPA membuang masa, Erik ten Hag segera memburu pemain yang memenangi Liga Juara-Juara lima kali, Casemiro dari Real Madrid.

Rundingan perpindahan pemain tengah asal Brazil itu berjalan lancar dan dikatakan menelan belanja £60 juta.

Erik ten Hag mengalihkan perhatiannya Casemiro kerana kecewa dengan kegagalan merekrut tonggak Barcelona, Frenkie de Jong.

The Red Devils juga menarik diri mendapatkan khidmat pemain Juventus, Adrien Rabiot pada hujung ini gara-gara tuntutan peribadi pemain asal Perancis itu.

Casemiro dikatakan berminat berpindah ke United setelah melihat Real Madrid membawa masuk Aurelien Tchouameni pada musim panas ini.

Author

Media Variasi

View all posts

View all posts


TPM bimbang jumlah penagih meningkat hampir 1.1 juta orang

PUTRAJAYA: Timbalan Perdana Menteri, Datuk Seri Dr Ahmad Zahid Hamidi menzahirkan kebimbangan apabila statistik anggaran jumlah penagih dadah keseluruhan meningkat kepada 1,097,408 orang.

Daripada jumlah itu, beliau berkata, 1,051,712 merupakan penagih lelaki, manakala 45,696 lagi merupakan penagih dalam kalangan wanita.

Lebih menyedihkan katanya, 328,640 daripada jumlah tersebut merupakan individu berumur seawal 15 tahun hingga 29 tahun.

“Malah, dapatan satu kajian oleh Universiti Kebangsaan Malaysia (UKM) pada 2020 menunjukkan bahawa, enam daripada 100 orang beliau di negara ini mengaku pernah mengambil dadah, manakala empat orang mengaku masih aktif mengambil dadah pada tempoh kajian dijalankan,” katanya dalam satu kenyataan.

Mengambil inisiatif atas kebimbangan itu, Ahmad Zahid memberi tempoh selama tiga bulan kepada Kementerian Dalam Negeri (KDN) dan Agensi Antidadah Kebangsaan (AADK) agar mengusahakan koordinasi di antara beberapa beberapa agensi berkaitan.

Katanya, ini penting agar semua pihak terlibat dapat bersama-sama berganding bahu merangka, menyusun inisiatif atau program yang efektif dan bermanfaat supaya gejala dadah ini dapat dibendung dengan lebih berkesan.

“Malah, ia juga sebagai usaha pemulihan kepada penagih dadah sedia ada,” tambahnya.

Terdahulu, Ahmad Zahid mempengerusikan Mesyuarat Jawatankuasa Kabinet Membanteras Gelaja Dadah (JKMD) Bilangan 1 Tahun 2023 bersama KDN melalui AADK di Putra Perdana, di sini pada Isnin.

Mengulas lanjut, Ahmad Zahid berkata, mesyuarat itu diadakan bagi melihat game-changer untuk isu berkaitan dadah sebelum diselaraskan dengan semua Kementerian, agensi dan badan bukan kerajaan (NGO).

Beliau berkata, mesyuarat sama juga bersetuju memastikan pemerkasaan undang-undang diperkukuhkan bagi mencegah penyalahgunaan dadah di semua peringkat.

“Keberkesanan tentang penguatkuasaan undang-undang di dalam negara juga akan diperhalusi bagi menangani penyalahgunaan dadah secara tuntas.

“Bukan itu sahaja, keberkesanaan atau kejayaan dikaji bukan terhadap jumlah yang dipulihkan, tetapi kepada jumlah tangkapan atau pengurangan jumlah penagih di dalam negara secara keseluruhannya,” ujarnya.

Author

Fazleen Safina Abd Jamil

View all posts

View all posts


KPLB perkenal Anugerah Institusi Pendidikan TVET@KPLB

KUALA LUMPUR: Kementerian Pembangunan Luar Bandar (KPLB) memperkenalkan Anugerah Institusi Pendidikan Latihan Teknikal dan Vokasional (TVET) buat julung kalinya tahun ini.

Menterinya, Datuk Seri Mahdzir Khalid berkata, anugerah itu sebagai pengiktirafan dan penghargaan atas usaha serta pencapaian cemerlang institusi, tenaga pengajar, pelajar dan alumni program TVET@KPLB.

“Anugerah TVET@KPLB juga diwujudkan bagi memberi galakan untuk menaikkan motivasi dan mendorong pencapaian serta sumbangan yang lebih aktif oleh institusi, tenaga pengajar, pelajar dan alumni.

“Saya amat berbangga dengan segala pencapaian yang telah dicatat oleh semua Institusi TVET di bawah KPLB di dalam pelbagai bidang,” katanya.

Beliau berkata demikian pada sidang media selepas Majlis Anugerah Institusi Pendidikan TVET@KPLB di sini hari ini.

Turut hadir, Ketua Setiausaha KPLB, Datuk Ramlan Harun; Ketua Pengarah MARA, Datuk Azhar Abdul Manaf dan Pengerusi GiatMARA, Datuk Din Adam.

Jelas Mahdzir, sejumlah 280 Institusi pendidikan TVET KPLB mengambil bahagian dalam empat kategori anugerah yang dipertandingkan.

Kategori tersebut adalah Anugerah Institusi Terbaik, Pengajar Terbaik, Pelajar Terbaik dan Ikon TVET@KPLB.

Setiap pemenang menerima hadiah wang tunai, trofi dan Sijil penghargaan.

Pada majlis itu, Institut Kemahiran MARA (IKM) Kota Kinabalu, Sabah dinobatkan sebagai Institusi TVET Terbaik Peringkat Sijil.

Manakala Mara Japan Industrial Institute (MJII), pemenang kategori
Institusi TVET Terbaik Peringkat Diploma dan UniKL MIIT dianugerahkan sebagai Institusi TVET Terbaik Peringkat Ijazah.

Dalam pada itu, GiatMara hari ini menerima pengiktirafan sebagai Penyedia Latihan TVET Terbaik Keseluruhan Bagi Anugerah Kecemerlangan Sempena Anugerah Pendidikan & TVET Malaysia 2022, anjuran Education-TVET Asia.

“Saya juga ingin mengucapkan selamat maju jaya dan semoga membawa balik kejayaan kepada dua pelajar GiatMara yang sedang mewakili negara ke pertandingan World Skills Competition (WSC) 2022 Special Edition di Helsinki, Finland dari 16 hingga 25 Oktober ini.

“Seorang dari GiatMara Prima Tasek Gelugur, Pulau Pinang yang bertanding dalam kategori Terapi Kecantikan dan seorang lagi dari GiatMara Kuala Lumpur yang bertanding dalam kategori Teknologi Fesyen,” kata Mahdzir.

Author

Tun Puteh Wanti

View all posts

View all posts


Kadar zakat fitrah Selangor kekal RM7

SHAH ALAM: Kadar zakat fitrah bagi Selangor kekal RM7, RM14 dan RM21 seorang tahun ini, menurut Lembaga Zakat Selangor (LZS).

LZS dalam kenyataan hari ini memaklumkan kadar itu ditetapkan berdasarkan harga beras semasa mengikut gred dan jenis yang dimakan kebanyakan umat Islam di negeri itu pada kadar timbangan satu gantang Baghdad bersamaan 2.6 kilogram beras.

Kadar zakat fitrah RM7 seorang adalah untuk umat Islam yang menjadikan makanan harian beras jenis “super special” tempatan dan ia kadar wajib minimum diputuskan oleh Jawatankuasa Fatwa Negeri Selangor.

“Kadar RM14 seorang adalah bagi beras jenis super import, beras perang, beras pulut, herba ponni dan beras wangi manakala RM21 seorang bagi beras jenis basmati, beras Jepun, beras merah dan setaraf dengannya,” menurut kenyataan itu.

LZS turut memaklumkan seramai 2,642 orang Penolong Amil Fitrah (PAF) dilantik di seluruh Selangor sepanjang Ramadan tahun ini bagi memudahkan umat Islam menunaikan zakat fitrah.

Pembayaran juga boleh dibuat melalui 17 Penolong Amil Institut Pengajian Tinggi (IPT) dan 92 Maahad Tahfiz serta sekolah agama swasta di Selangor.

Menurut kenyataan itu, LZS turut menyediakan pelbagai platform pembayaran dalam talian  termasuk EZakatPay, portal MyEg, Pos Online serta aplikasi e-dompet GoPayz dan Boost.

” LZS juga membuka 18 cawangan di seluruh Selangor selama tujuh hari seminggu termasuk cuti umum sepanjang Ramadan ini bermula dari 8.30 pagi hingga 4.30 petang pada hari bekerja, manakala pada hari Sabtu, Ahad dan cuti umum bermula 9 pagi hingga 3 petang,” menurut LZS. – BERNAMA


ADUN Belantek meninggal dunia

ALOR SETAR: Ahli Dewan Undangan Negeri (ADUN) Belantek, Datuk Mohd Isa Shafie meninggal dunia di Hospital Sultan Abdul Halim (HSAH), Sungai Petani, malam tadi.

Berita kematian Mohd Isa dikongsikan Menteri Besar Kedah, Datuk Seri Muhammad Sanusi Md Nor di laman Facebooknya malam tadi.

“Saya menerima berita bahawa YB (Yang Berhormat) Dato (Allahyarham Mohd Isa) telah meninggal dunia lebih kurang pukul 11.23 malam  di Hospital Sultan Abdul Halim, Sungai Petani.

“Salam takziah buat seluruh ahli keluarga (Allahyarham),” katanya menerusi hantaran yang dimuat naik di Facebooknya.

Sebelum ini media melaporkan Mohd Isa, 69, yang juga Ahli Jawatankuasa PAS Kedah menerima rawatan di Unit Rawatan Rapi (ICU) di HSAH kerana mengalami jangkitan kuman pada jantung, paru-paru dan buah pinggang pada bulan lepas.

Pada Pilihan Raya Umum (PRU) ke-14 Mohd Isa dari PAS menang kerusi DUN Belantek dengan majoriti 2,574 undi selepas mendapat 9,600 undi menewaskan calon Barisan Nasional, Datuk Mohd Tajudin Abdullah (7,026 undi) dan calon PKR, Abdul Rashid Abdullah (2,376 undi).

Kedah yang tidak mengadakan pilihan raya negeri (PRN) serentak dengan PRU ke-15 pada November lepas akan mengadakan PRN dalam masa terdekat bersama lima negeri lain. – BERNAMA


Tentera Darat mohon maaf insiden dua kenderaan rosak

KUALA LUMPUR: Tentera Darat Malaysia mengesahkan bahawa dua kejadian kerosakan kenderaan Tentera Darat yang terlibat dengan raptai Sambutan Hari Kebangsaan 2022.

Sel Perhubungan Raya Markas Tentera Darat dalam kenyataan hari ini memaklumkan kejadian pertama berlaku pada semalam melibatkan sebuah kenderaan PT-91M Pendekar yang terlibat dalam acara perbarisan sambutan itu mengalami kerosakan di Jalan Damansara susur keluar Carcosa ke KL Sentral, di sini.

Menurut kenyataan itu, PT-91M Pendekar baru sahaja selesai menjalani raptai perbarisan itu dan dalam perjalanan ke tempat parkir Kenderaan Jenis A (KJA) sebelum berhenti secara tiba-tiba akibat masalah enjin yang dihadapi pada 10.30 pagi itu.

“Armoured Recovery Vehicle telah diaturgerakkan memberi bantuan menarik kenderaan itu dan telah berjaya dialihkan ke tempat parkir KJA di Muzium Negara, di sini pada 11 pagi itu untuk kerja-kerja pembaikan.

“Kejadian kedua berlaku pada hari ini iaitu pada 11.26 pagi tadi di Muzium Negara melibatkan sebuah Kenderaan Pengangkut Kereta Perisai yang dalam perjalanan balik ke Kem Perdana Sungai Besi mengalami masalah enjin tidak dapat dihidupkan,” menurut kenyataan itu.

Berikutan itu, anggota mekanik diatur gerak ke lokasi dan membuat kerja pembaikan dan kenderaan tersebut siap dibaiki pada 12.30 tengah hari tadi dan meneruskan kembali perjalanan.

“Untuk makluman, sebanyak 129 aset kenderaan tentera darat terlibat dalam perarakan Sambutan Hari Kebangsaan 2022.

“Oleh yang demikian, Tentera Darat memohon maaf susulan dua insiden yang berlaku,” menurut kenyataan itu.

Tentera Darat juga akan memastikan kejadian sedemikian tidak berulang dan jika berlaku, Recovery Team bersama Kembalik (kenderaan trak tunda tentera) yang telah berada di lokasi berhampiran akan bertindak pantas menunda kenderaan tersebut bagi mengelak kesesakan lalu lintas. – BERNAMA


Piala Asia 2023: Empat negara tawar diri ganti China

KUALA LUMPUR: Konfederasi Bola Sepak Asia (AFC) hari ini mengesahkan Australia, Indonesia, Korea Selatan dan Qatar telah mengemukakan tawaran untuk menggantikan China sebagai tuan rumah Piala Asia 2023.

Pada Mei tahun ini, Persatuan Bola Sepak China (CFA) mengumumkan penarikan diri daripada menjadi tuan rumah Piala Asia 2023 berikutan pandemik COVID-19.

Tarikh tamat asal untuk menghantar bidaan menjadi tuan rumah Piala Asia 2023 berakhir hujung bulan lepas tetapi ia dilanjutkan hingga 15 Julai.

AFC yang merupakan badan pentadbir bola sepak Asia berkata dalam satu kenyataan hari ini, Jawatankuasa Eksekutifnya akan mengumumkan tuan rumah kepada pertandingan 24 pasukan itu pada 17 Okt depan.

Malaysia merupakan antara 24 pasukan yang layak ke Piala Asia 2023.

Pada 14 Jun lepas, skuad negara di bawah bimbingan Ketua Jurulatih Kim Pan Gon menamatkan penantian 42 tahun Malaysia untuk layak ke Piala Asia secara merit selepas menduduki tempat kedua Kumpulan E dalam Kelayakan Piala Asia 2023 dan mara sebagai satu daripada lima pasukan teratas daripada enam kumpulan.

Dalam aksi kelayakan yang berlangsung di Stadium Nasional Bukit Jalil, Malaysia bermula dengan langkah kanan dengan menewaskan Turkmenistan 3-1 sebelum tewas kepada Bahrain 1-2 dan membenam Bangladesh 4-1 dalam perlawanan terakhir.

Untuk rekod, kali terakhir Malaysia beraksi di dalam Piala Asia ialah ketika menjadi tuan rumah bersama pada 2007 tetapi kali terakhir negara layak secara merit ialah pada edisi 1980 di Kuwait. – BERNAMA


Lelaki mati dalam guni akibat dipukul objek tumpul

SERDANG: MAYAT lelaki yang ditemukan di dalam sebuah guni di tapak premis besi buruk di Taman Bukit Serdang, Selangor baru-baru ini berpunca daripada kecederaan akibat dipukul dengan objek tumpul.

Mengesahkan perkara itu, Ketua Polis Daerah Serdang, Asisten A.A Anbalagan berkata, hasil dapatan tersebut merupakan susulan proses bedah siasat, yang dijalankan oleh pakar doktor bedah forensik di Jabatan Forensik Hospital Serdang, pada Sabtu.

“Punca kematian mangsa adalah disebabkan ‘multiple blunt force trauma’ pada seluruh tubuh badan si mati. Kes ini masih dalam siasatan pihak polis,” katanya dalam kenyataan pada Ahad.

Jumaat lalu, mayat seorang lelaki yang disyaki dibunuh ditemukan di lokasi kejadian dan dipercayai telah dibunuh sebelum dimasukkan ke dalam satu guni plastik berwarna putih.

Motif kejadian masih dalam siasatan dan kes disiasat di bawah Seksyen 302 Kanun Keseksaan kerana membunuh.

Author

Fazleen Safina Abd Jamil

View all posts

View all posts


Harimau kumbang mati dilanggar MPV

JELEBU: Seekor harimau kumbang yang muncul secara tiba-tiba, mati selepas dilanggar sebuah kenderaan pelbagai guna (MPV) di Kilometer 19, Jalan Seremban-Simpang Pertang, dekat Bukit Tangga, di sini.

Ketua Polis Daerah Jelebu, Deputi Superintenden Maslan Udin berkata, dalam kejadian kira-kira pukul 2 petang itu, pemandu MPV jenis Honda Odyssey iaitu seorang lelaki berusia 38 tahun sedang memandu dari arah Seremban ke Kuala Klawang bersama keluarga.

Menurutnya, tiba di tempat kejadian iaitu ketika melalui selekoh kanan menuruni bukit di lokasi tersebut, secara tiba-tiba seekor harimau kumbang melintas dari arah kanan jalan.

“Pada masa yang sama pemandu sempat menekan brek tetapi terlanggar juga harimau kumbang tersebut. Selepas perlanggaran tersebut, harimau kumbang itu kemudiannya bergerak ke longkang berhampiran yang terletak kira-kira empat meter lalu mati di lokasi tersebut,” katanya dalam kenyataan.

Ujar Maslan lagi, harimau kumbang tersebut telah disahkan mati oleh pegawai Jabatan Perlindungan Haiwan Liar dan Taman Negara (Perhilitan) Negeri Sembilan.

Terdahulu, tular video berdurasi 26 saat memaparkan seekor harimau kumbang yang berada di tengah-tengah jalan dan bergerak dalam keadaan seperti mengalami kecederaan.

Ia kemudian diikuti dengan video berdurasi 13 saat memaparkan harimau kumbang itu berada di dalam longkang di tepi jalan.

Author

Tun Puteh Wanti

View all posts

View all posts


M4 Playoffs: Todak ikut jejak RRQ Akira ke ‘lower bracket’

PASUJKAN Mobile Legends (MLBB) negara, Todak terpaksa menerima hakikat apabila mereka terpaksa ke pusingan lower bracket kejohanan bracket dunia MLBB, M4 selepas pasukan RRQ Hoshi berjaya menewaskan pasukan Todak dengan skor 3-0.

Kemenangan oleh RRQ Hoshi ini ke atas pasukan Todak memanjangkan lagi kemarau kekalahan pasukan Todak apabila bertemu dengan pasukan RRQ.

Pada perlawanan yang pertama, Todak agak sukar untuk mematahkan strategi yang diatur oleh RRQ yang gemar melakukan gank dan ia memberikan kelebihan kepada skuad dari Indonesia itu.

Dengan strategi yang diguna pakai oleh RRQ membuatkan kesemua pemain Todak tewas kepada mereka pada perlawanan pertama.

Memetik laporan daripada MyGame On, pasukan Todak cuba bangkit pada perlawanan kedua dengan mendapat First Blood dan Turtle untuk mendapatkan kelebihan sementara.

Kesilapan pasukan Todak telah dihukum RRQ dalam perlawanan yang mengambil masa hampir 30 minit itu.

Selepas ini, RRQ akan bertemu dengan wakil Filipina , Blacklist International.

Author

Muhammad Nor Fadzly Mahat

View all posts

View all posts


BSN perkenal kategori baharu cabutan SSP untuk B40, guru

SETIAWANGSA: Sejak Cabutan Istimewa Bank Simpanan Nasional (BSN), Sijil Simpanan Premium (BSN SSP) diperkenalkan sudah 83 jutawan segera dilahirkan termasuk pendeposit berusia 17 tahun.

Pembuka tahun 2023, BSN sekali lagi mengumumkan Cabutan Jutawan akan diadakan setiap bulan dengan tambahan pemenang sehingga 18,000 orang berbanding 16,000 tahun lalu dengan tawaran hadiah keseluruhan RM27 juta.

Namun apa yang menarik, beberapa kategori baharu cabutan khas sebagai membantu golongan B40 iaitu Cabutan Kasih diperkenalkan tahun ini.

Ketua Eksekutif BSN, Jay Khairil Jeremy Abdullah berkata, Cabutan Kasih untuk pelanggan berpendapatan rendah dan juga penerima bantuan dari kerajaan yang menyimpan di BSN.

“BSN amat hargai pelanggan yang sudah lama menyimpan, ada yang lebih 20 tahun, kami akan kekalkan hadiah, pelbagaikan kategori pemenang.

“Selain itu, terdapat juga Cabutan Guru, saya ucapkan terima kasih kepada guru-guru yang banyak beri sokongan kepada BSN.

“BSN juga menawarkan Cabutan Wilayah, Cabutan Penyimpan Muda, Cabutan Kesetiaan, Cabutan Penyimpan Baharu, Cabutan Akaun Gaji, Cabutan Kasih dan Cabutan Simpanan Konsisten yang menawarkan hadiah hingga jutaan ringgit,” katanya kepada media selepas mengumumkan Cabutan Jutawan bulan Disember tahun lalu.

Pembantu restoran, Wan Nur Qurratuain Wan Ishamuddin, 19, diumumkan sebagai jutawan membawa pulang RM1 juta.

Selain itu, bekas wartawan Berita Harian, Jamudin Idris membawa pulang RM50,000 dan juruwang Khaireen Yasmeen Kamaruzaman, 20, membawa pulang sebuah Perodua MyVi.

Tambahnya, Cabutan Jutawan November Khas kepada pelanggan setia yang telah menyimpan sekurangnya 20 tahun dan membuat tambahan simpanan minimum RM3, 000 pada tahun 2023.

“BSN turut perkenalkan Cabutan Jutawan dimana BSN bukan sahaja menawarkan hadiah BSN SSP RM1 juta, malah pemenang juga bakal bawa pulang BMW X5.

“Selain itu, BSN masih menawarkan hadiah seperti kereta mewah BMW X5, BMW 320i M Sport, kereta Myvi dan pelbagai hadiah lumayan lain.

“Sehingga Disember 2022, seramai 4.4 juta pendeposit SSP dengan jumlah simpanan sebanyak RM5 bilion, ” katanya.

Author

Tun Puteh Wanti

View all posts

View all posts


PRABN keluar notis kesiapsiagaan banjir kilat di tujuh negeri

KUALA LUMPUR: Pusat Ramalan dan Amaran Banjir Negara (PRABN) Jabatan Pengairan dan Saliran mengeluarkan notis kesiapsiagaan kemungkinan banjir kilat melibatkan tujuh negeri.

Menurut notis itu, negeri terlibat ialah Kedah, Negeri Sembilan, Selangor, Melaka, Johor, Sarawak serta Kuala Lumpur.

Di Kuala Lumpur, antara lokasi berisiko ialah Pusat Dagangan Dunia (WTC), Jalan Kuching, Kampung Baru, Jalan Pekeliling, Bulatan Dato Onn-Bank Rakyat, Bulatan Pahang, Jalan Batu Bata, Jalan Pahang dan Jalan Cheras berhadapan Ekocheras Mall.

Turut terjejas ialah Jalan Cheras – Desa Aman, Jalan Loke Yew, Kepong Baru, Jalan Raja Chulan, Jalan Sultan Ismail,  Masjid Jamek, Universiti Malaya, Jalan Duta, Kampung Pantai Dalam, Jalan Dang Wangi, Jalan Maarof, Jalan Kia Peng, Jalan Leboh Pasar, stesen Transit Aliran Ringan (LRT) Bangsar, tol Lebuhraya Shah Alam (KESAS) dan LRT Sungai Besi.

Di Selangor, kawasan Gombak, Petaling, Kuala Selangor dan Sepang termasuk dalam daerah yang berisiko banjir.

Sementara itu, di Negeri Sembilan, daerah yang berisiko ialah Jelebu, Rembau dan Seremban manakala di Melaka ialah Alor Gajah dan Jasin; di Johor melibatkan Batu Pahat, Muar, Segamat dan Tangkak manakala daerah di Kedah membabitkan Kuala Muda.

Bagi Sarawak pula, kawasan berisiko ialah Sungai Siol, Petra Jaya di Kuching.

Menurut PRABN, risiko itu berdasarkan maklumat ramalan hujan daripada model Numerical Weather Prediction (NWP) oleh Jabatan Meteorologi Malaysia dan sistem Southeastern Asia-Oceania Flash Flood Guidance System (SAOFFGS).

Notis kesiapsiagaan dikeluarkan bagi membolehkan semua penduduk terutamanya di kawasan berisiko untuk berwaspada dengan sebarang kemungkinan berlakunya banjir kilat bagi tempoh berkenaan.

Penduduk di lokasi berisiko disaran agar mematuhi arahan pihak berkuasa atau agensi-agensi pengurusan bencana banjir.

Maklumat lanjut boleh diperoleh dengan melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir. – BERNAMA


Hector Bidoglio ketua jurulatih baharu JDT

JOHOR BAHRU: Kelab Bolasepak Johor Darul Ta’zim (JDT) mengumumkan bekas pemain Venezuela Hector Bidoglio sebagai ketua jurulatih baharu berkuat kuasa serta-merta.

Pengumuman itu dibuat menerusi satu hantaran di laman Facebook rasmi Johor Southern Tigers hari ini.

Menurut JDT, pengendali berusia 54 tahun itu memulakan karier kejurulatihan bersama kelab Argentina, Newell’s Old Boys sebelum menjadi jurulatih dalam divisyen teratas di Argentina, Peru dan Ecuador.

“Hector juga menimba ilmu di kelab Sepanyol seperti Real Madrid, Barcelona, Sevilla dan Real Betis.

“Beliau juga telah berguru dengan pengurus tersohor Marcelo Bielsa ketika bersama-sama pasukan kebangsaan Chile pada 2009,” menurut kenyataan itu.

Semalam, JDT menerusi hantaran di laman Facebook Johor Southern Tigers memaklumkan bahawa bekas ketua jurulatih Benjamin Mora yang telah melatih pasukan Harimau Selatan sejak 2017, meninggalkan kelab itu untuk pulang ke Mexico bagi menyelesaikan urusan peribadinya.

Menurut JDT, Mora adalah jurulatih JDT paling berjaya dengan empat kejuaraan Liga Super, empat Piala Sumbangsih, satu Piala Malaysia dan membawa JDT ke pusingan kalah mati Liga Juara-Juara AFC tahun ini.

Jurulatih kelahiran Mexico itu juga telah mengendalikan sebanyak 148 perlawanan dan memenangi 102 perlawanan sejak 2017. – BERNAMA


Pemandu lori terkejut terserempak harimau belang di Jalan Gua Musang-Jeli

GUA MUSANG: Seorang pemandu lori bersama kelindan terkejut apabila terserempak dengan seekor harimau belang yang berkeliaran di Jalan Gua Musang-Jeli, dekat Bukit Meranto di sini, semalam.

Dalam kejadian 4 petang, pemandu lori, Che Fiti Zulhilmi Che Leh, 22, sempat merakamkan aksi haiwan liar itu yang berjalan di atas jalan raya.

Che Fiti Zulhilmi berkata, ketika kejadian dia bersama kelindan, Mohd Amir Saari, 25, dalam perjalanan pulang dari Jeli menuju ke Gua Musang dan apabila sampai di lokasi kejadian dia melihat harimau belang terbabit.

“Semalam dua kali saya terserempak dengan harimau belang di lokasi yang sama.

“Pada pagi saya hanya sempat mengambil gambar pak belang terbabit. Tetapi pada petangnya saya sempat merakam video dan dikongsikan di kumpulan WhatsApp,” katanya ketika dihubungi media di sini, hari ini.

Che Fiti Zulhilmi berkata, kejadian itu adalah pertama kali dia terserempak haiwan liar itu walaupun kerap menggunakan jalan terbabit setiap hari.

“Saya harap pihak Jabatan Perlindungan Hidupan Liar dan Taman Negara (Perhilitan) dapat menangkap harimau belang ini kerana bimbang sekiranya ada kenderaan yang tidak nampak boleh menyebabkan kemalangan.

“Haiwan itu kelihatan berkeliaran di atas jalan utama dari Gua Musang ke Jeli,” katanya.

Sementara itu, Pengarah Perhilitan Kelantan, Mohamad Hafid Rohani berkata, pihaknya menerima aduan berkaitan kejadian itu semalam.

“Pihak kami sudah ke tempat kejadian dan menjalankan siasatan,” katanya. – Berita Harian

Author

Media Variasi

View all posts

View all posts


1,364 keldai akaun ditahan di Selangor

KUALA SELANGOR: Polis Selangor menahan 1,364 individu termasuk 436 wanita disyaki menjadi keldai akaun kepada sindiket penipuan dalam talian atau scam di negeri tersebut sejak Januari hingga Jun lalu, menurut Ketua Polis Negeri, Datuk Arjunaidi Mohamed.

Beliau berkata, 60 peratus daripada suspek telah didakwa di mahkamah atas beberapa kesalahan terutamanya membenarkan akaun bank mereka digunakan bagi aktiviti jenayah.

“Majoriti keldai akaun itu didapati menyedari tindakan mereka adalah menyalahi undang-undang. Kesemua individu itu ditahan kerana dengan pengetahuan membenarkan akaun bank dan kata laluan mereka digunakan untuk jenayah penipuan wang terhadap orang lain.

“Mereka mungkin terpengaruh dengan imbuhan ditawarkan antara RM100 hingga RM600 untuk setiap kali sewaan akaun,” katanya kepada pemberita selepas  merasmikan Taman Angkat Skuad Aman Wanita (Amanita) Kontinjen Polis Selangor di Taman Penggawa, di sini, hari ini.

Beliau berkata kesemua individu itu ditahan mengikut Seksyen 420 dan 424 Kanun Keseksaan iaitu bagi kesalahan menipu dan bersubahat.

“Sindiket itu rata-ratanya menggunakan taktik mencari keldai akaun di media sosial dan sebahagian besar individu itu tidak mengenali penjenayah yang menjalankan kegiatan haram berkenaan,” katanya.

Arjunaidi turut menasihatkan orang ramai agar sentiasa berwaspada dan tidak mendedahkan nombor akaun bank bagi sewaan akaun serta tidak termakan dengan janji serta tawaran manis daripada individu yang tidak dikenali. – BERNAMA


Amanah pecat Pengerusi Kedah

ALOR SETAR: Parti Amanah Negara (Amanah) hari ini memecat keahlian Pengerusi Amanah Kedah, Datuk Phalrolrazi Mohd Zawawi, kerana didapati telah melanggar perlembagaan parti.

Setiausaha Agung Amanah Datuk Dr Mohd Hatta Md Ramli berkata Phalrolrazi mengingkari keputusan-keputusan parti dan melakukan perbuatan yang bertentangan dengan kepentingan parti.

Beliau berkata pemecatan dibuat berasaskan peruntukan kuasa di bawah Fasal 6.2(b), Jawatankuasa Pengurusan Nasional Parti Amanah Negara yang bermesyuarat pada hari ini.

“Sehubungan itu, Datuk Dr Ismail Salleh Timbalan Pengerusi Amanah Negeri Kedah, akan menjalankan tugas-tugas Pengerusi Amanah Negeri Kedah,” katanya dalam kenyataan hari ini.

Beliau berkata kedua-dua keputusan itu berkuatkuasa serta-merta.

Sementara itu, Phahrolrazi yang juga Ahli Dewan Undangan Negeri (ADUN) Alor Mengkudu dijangka akan mengadakan sidang media pada petang ini, di Pejabat Amanah Jerai di Guar Chempedak.

Sidang media itu berkaitan pemberian kerusi Parlimen Jerai kepada DAP pada Pilihan Raya Umum ke-15 (PRU15).

Semalam, Pakatan Harapan (PH) mengumumkan Timbalan Pengerusi DAP Kedah Zulhazmi Shariff sebagai calon di kerusi itu, satu-satunya kerusi Parlimen yang ditandingi DAP di negeri ini.

Phahrolrazi tidak hadir di majlis berkenaan, yang diadakan di Sungai Petani yang turut dihadiri Presiden Amanah Mohamad Sabu.

Sementara itu, Pengarah Komunikasi Amanah, Khalid Abd Samad dalam kenyataan berkata, Jawatankuasa Pengurusan Nasional parti itu, mengambil keputusan memecat Phahrolrazi kerana tindakan beliau menghasut ahli dan pimpinan Amanah Kedah, memboikot pilihan raya kali ini.

Beliau berkata walaupun berbeza pandangan dalam strategi parti dan agihan kerusi, tindakan menghasut ahli dan pemimpin agar memboikot pilihan raya, tidak wajar dan tidak boleh diterima.

“Ia bagaikan tindakan sabotaj dan menjejaskan kepentingan Amanah dan PH. Amanah mengucapkan ribuan terima kasih di atas jasa-jasa beliau selama ini dan menjadi pemimpin awal yang sama-sama menubuhkan Amanah dan menjadi pemimpin Amanah di Kedah, namun tindakan beliau adalah keterlaluan,” katanya. – BERNAMA


Berhibur sambil beramal cara Prihatin bantu asnaf

SETIA ALAM: Berpegang kepada prinsip, tidak lupa kepada kebajikan orang sekeliling ketika berada puncak perniagaan menjadikan rezeki sentiasa melimpah ruah.

Justeru, Ketua Pegawai Eksekutif Yayasan Prihatin Nasional (Prihatin), Datuk Mohd Aizuddin Ghazali berkata, berhibur sambil beramal adalah konsep yang sentiasa dibawa dalam tiga teras agenda kebajikan pertubuhan bukan kerajaan (NGO) berkenaan.

Katanya, sebagai sebuah NGO kebajikan bekerjasama dengan pelbagai artis dalam dan luar negara, hasil yang dikumpul melalui pembelian tiket konsert pasti akan disalurkan kepada yang memerlukan.

“Bila kita berbisnes, berniaga, bekerja, kita tak lupa dengan kebajikan, rezeki kita makin melimpah ruah, ini cara saya.

“Saya suka berhibur sambil beramal. Saya akan adakan konsert hiburan di mana keberhasilannya akan disalurkan kepada kebajikan sebagaimana konsert Rossa dari Indonesia, kita berjaya bantu 2,000 pelajar miskin asnaf untuk terima bantuan laptop dan pendidikan.

“Ini cara kita, kita bukan saja bawa tonton untuk berhibur tetapi tiket dibeli untuk tujuan amal,” katanya.

Beliau berkata demikian pada sidang media selepas pelancaran lagu dan video klip Jom Balik Raya oleh Shiha Zikir di Majlis Iftar Prihatin bersama media dan rakan strategik di Courtyard, Setia Alam, di sini.

Selain Shiha, turut hadir meraikan majlis, Tengku Datuk Kamarul Zaman Ibni Almarhum Sultan Abu Bakar; penyanyi nombor satu negara, Datuk Seri Siti Nurhaliza dan suami Datuk Khalid Mohd Jiwa; Pengerusi Lembaga Pemegang Amanah Prihatin, Tan Sri Sahol Hamid Abu Bakar; Pengerusi Koperasi Prihatin Nasional Selangor Berhad (Kopena), Datuk Abdul Malik Abdullah dan rakan strategik lain.

Mohd Aizuddin berkata, Prihatin juga dijangka mengadakan kerjasama dengan Yayasan Nurjiwa tahun ini untuk mengadakan program bersama termasuk makan malam amal.

“Bila bergabung, dengan kekuatan kedua-dua NGO ini pasti akan menghasilkan kerjasama luar biasa,” katanya.

Untuk makluman, Prihatin melaksanakan agenda bantuan pendidikan, keusahawanan dan kepimpinan dengan kerjasama pelbagai pihak termasuk Majlis Agama Islam Wilayah Persekutuan (MAIWP), Jabatan Penjara dan barisan selebriti tanah air.

Author

Tun Puteh Wanti

View all posts

View all posts


MTPN, YMLM sasar anjur 100 program derma darah tahun ini

KUALA LUMPUR: Majlis Tindakan Pengguna Negara (MTPN) dan Yayasan Masyarakat Lestari Malaysia (YMLM) menyasarkan untuk menganjurkan sebanyaj 100 program menderma darah pada tahun ini.

Pengerusi MTPN Cawangan Setiawangsa, Abdul Malik Jamaran berkata, kedua-dua pertubuhan bukan kerajaan (NGO) itu pernah bekerjasama menganjurkan program tersebut sebelum ini.

Menurutnya, kerjasama program tersebut diteruskan pada tahun ini susulan menerima sambutan yang menggalakkan daripada program-program yang diadakan mereka pada tahun lalu.

“Secara asasnya, program hari ini kami jalankan melalui program derma darah yang telah kami jalankan sebelum ini sejak beberapa tahun yang lepas, tetapi tahun ini kami lebih serius.

“MTPN bersama dengan YMLM akan bekerjasama untuk mengadakan program derma darah ini sebanyak 100 program pada tahun 2023 dan pada hari ini di AEON Big Ampang, ini adalah program kedua kami untuk tahun 2023.

“Untuk 2023, sasaran kami, kami akan adakan 100 program yang sama seperti ini untuk membantu Pusat Darah Negara (PDN) mengumpul sebanyak darah yang diperlukan bagi komuniti di Malaysia.

“Ini adalah salah satu tanggungjawab kami, jadi, kami rasa dengan program ini dapat membantu komuniti di luar sana, sudah tentulah kerana darah sangat penting untuk semua orang sekarang,” katanya kepada MEDIA VARIASI.

Abdul Malik berkata demikian pada program menderma darah anjuran MTPN dan YMLM yang diadakan di pusat membeli-belah AEON Big Ampang pada Ahad.

Sementara itu, Presiden YMLM, Danny TF Teh berkata, komitmen beliau pada tahun ini adalah untuk memperbanyakkan lagi kempen menderma darah.

Kata Danny, terdapat beberapa program yang diadakan mereka pada tahun lepas tergendala dan pihaknya sendiri melihat bagaimana keadaan di hospital sangat-sangat memerlukan bekalan darah.

“Kita ada nampak bekalan darah dalam negara kita sudah tidak mencukupi, ini adalah disebabkan Perintah Kawalan Pergerakan (PKP) yang berlaku selama dua tahun yang lalu.

“Jadi kali ini kita nampak, kita ada pergi hospital, setiap 45 minit mereka perlukan satu beg darah.

“Setakat ini jumlah keseluruhan yang menderma darah secara harian adalah 200 orang. Setiap 45 minit untuk satu hari berapa banyak darah diperlukan? Memang tidak cukup,” kata Danny.

Tambah Abdul Malik, beliau berharap semoga masyarakat dapat memberi sokongan dan perhatian kepada program-program sedemikian memandangkan program ini mendatangkan kebaikan kepada masyarakat.

“Saya rasa setiap rakyat Malaysia perlu menjalankan tanggungjawab untuk membantu PDN menyediakan bekalan darah yang secukupnya untuk komuniti di luar sana yang memerlukan.

“Satu lagi, kebanyakan daripada kita tidak tahu perlunya mengamalkan menderma darah ini kerananya satu proses yang sangat baik untuk kesihatan tubuh badan.

“Dengan melakukan menderma darah, kita akan dapat menggantikan kualiti darah yang baru sahaja diderma daripada darah kita,” katanya lagi.

Author

Faridah Amiratul

View all posts

View all posts